sagorsarker/bangla-wikipedia huggingface dataset:
কর্নিয়া

কর্নিয়া () চোখের সম্মুখ প্রান্তের স্বচ্ছ অংশ। এটি ঢেকে রাখে কনীনিকা এবং তারারন্ধ্রকে। তারারন্ধ্র হলো কনীনিকা মাঝের ছিদ্রটি যা ছানি মুক্ত চোখে কালচে দেখায় এবং ছানিযুক্ত চোখে ছানির পরিপক্কতার মাত্রা অনুসারে ধূসর বা সাদা দেখায়। স্বাভাবিক দৃষ্টির জন্য কর্নিয়া স্বচ্ছ থাকা আবশ্যক। কর্নিয়াতে কোন রক্তনালী না থাকাটা এর স্বচ্ছ হওয়ার অন্যতম একটি কারণ। স্বচ্ছতার কারণে এর ভেতর দিয়ে আলো চোখের ভেতরে প্রবেশ করে এবং পেছনের রেটিনার ওপর পড়তে পারে। তখন আমরা কোন বস্তুকে দেখতে পাই। কর্ণিয়া আলোক রশ্মি প্রবেশে সাহায্য করে। মানব চোখে কর্নিয়ার প্রতিসরণ ক্ষমতা প্রায় ৪৩ ডায়াপ্টার।
কর্ণিয়ায় প্রধানত ৫ টি স্তর থাকে। এগুলো হলো (বাহির থেকে ভেতরের দিকে)
২০১৩ সালে নটিংহাম বিশ্ববিদ্যালয়ের জনৈক হারমিন্দর সিংহ দুয়া একটি চমকপ্রদ তথ্য উপস্থাপন করেন। বিভিন্ন তথ্য ও ‍উপাত্তের মাধ্যমে উনি বোঝাতে চান যে, কর্নিয়ার ৩য় এবং ৪র্থ স্তরের মাঝে আরও একটি স্তর উপস্থিত। এটাকে উনি নাম দিয়েছেন প্রি-ডিসসিমেটস লেয়ার বা দুয়াস লেয়ার। অবশ্য এ সংক্রান্ত তথ্য এনাটমি বা চক্ষুবিজ্ঞানের কোন বইতে এখনও সংযোজন করা হয়নি।
আঘাত লেগে বা জীবাণুর সংক্রমনে কর্নিয়াতে আলসার হতে পারে। দ্রুত প্রয়োজনীয় চিকিৎসা করা না হলে স্থায়ীভাবে কর্নিয়া ঘোলা হয়ে যেতে পারে। তখন দৃষ্টিতে প্রতিবন্ধকতার সৃষ্টি হয়। ওষুধের দ্বারা এর চিকিৎসা করা সম্ভব নয়। তখন একমাত্র চিকিৎসা হলো কর্ণিয়া প্রতিস্থাপন (ক্যাটারোপ্লাস্টি)। মরনোত্তর চক্ষুদান বলতে পুরো চোখ নয়, শুধুমাত্র কর্নিয়া দান করাকে বোঝায়।
পিউপিল

তারারন্ধ্র বা পিউপিল পরিবর্তনশীল আকারের গোলাকৃতি অংশ যা চোখের মাঝে অবস্থান করে। তারারন্ধ্র চোখের ভিতরে আলো যাওয়ার পরিমাণ নিয়ন্ত্রণ করে। চোখে আপতিত আলো ভিতরে ঝিল্লী দ্বারা শোষিত হওয়ায় কণীনিকার রঙ দেখতে কালো।
তারারন্ধ্র চোখের লেন্সে আলো প্রবেশের মাত্রা নিয়ন্ত্রণ করে। আলো উজ্জ্বল হলে এটি ছোট হয়ে যায় অন্যদিকে আলো মৃদু হলে বড় হয়ে আলো প্রবেশে সহায়তা করে।
অক্ষিপট

অক্ষিপট হলো মেরুদন্ডী প্রাণীদের চক্ষুগোলকের পিছনের দিকে অবস্থিত স্নায়ুকোষযুক্ত একটি পাতলা স্তর। মেরুদন্ডী প্রাণীদের ভ্রূণের বিকাশের সময় অক্ষিপট ও দর্শন স্নায়ু বর্ধিষ্ণু মস্তিস্কের অংশ হিসাবে বিকাশ লাভ করে। এটি কেন্দ্রীয় স্নায়ুতন্ত্রের অংশ।
মেরুদন্ডী প্রাণীদের অক্ষিপটে আলোক সংবেদী কোষ (দণ্ড কোষ বা রড কোষ এবং শঙ্কু কোষ বা কোন কোষ) রয়েছে, যাতে আলো পতিত হলে স্নায়ু উত্তেজনার সৃষ্টি হয়। এই স্নায়ুগত তাড়না রেটিনার অন্যান্য নিউরন দ্বারা বিশ্লেষণ করা হয়। অক্ষিপট হতে প্রাপ্ত সংকেত অক্ষিপটের গ্যাংলিয়া কোষে বৈদ্যুতিক বিভবের সৃষ্টি করে, যা চক্ষু স্নায়ুতে প্রবাহিত হয়।
মানুষের অক্ষিপটের রক্তনালিকাগুলির বিন্যাস একেক মানুষের ক্ষেত্রে একেক রকম হয়ে থাকে। অক্ষিপটের রক্তনালিকার বিন্যাসের ভিত্তিতে জৈবমিতি পদ্ধতিতে মানুষের পরিচয় শনাক্ত করা যায়।
ম্যাকুলা

ম্যাকুলা (/ˈmakjʊlə/) ডিম্বাকৃতির হলুদ রঙের বিন্দু যা মানুষের চোখের রেটিনার মাঝে অবস্থিত। এর ব্যাস প্রায় ১০৫ মিমি এবং তন্তুবিদ্যা (Histology) অনুসারে দুই বা ততোধিক গ্যাংগ্লিয়ন কোষের (Ganglion cells) স্তর দ্বারা গঠিত।
ম্যাকুলা লুটিয়া হ'ল ডিম্বাকৃতির আকৃতির রক্তাভ অঞ্চল যা মানুষের চোখের রেটিনার কেন্দ্রের কাছাকাছি এবং কিছু অন্যান্য প্রাণীর চোখে রয়েছে। মানুষের ম্যাকুলার ব্যাস প্রায় ৫.৫ মিমি (0.২২ ইঞ্চি) এবং এটি আম্বো, ফোভোলা, ফোভাল অ্যাভাস্কুলার জোন, ফোভা, প্যারাফোভা এবং পেরিফোভিয়া অঞ্চলে বিভক্ত। শারীরবৃত্তীয় ম্যাকুলা, যা ৫.৫ মিমি (০.২২ ইঞ্চি) ক্লিনিকাল ম্যাকুলা, ১.৫ মিমি (০.০৫৯ ইঞ্চি) -র তুলনায় অনেক বড়, যা শারীরবৃত্তীয় ফোভিয়ার সাথে মিলে যায়।
ফোভিয়া

ফোভিয়া, যা ফোভিয়া সেন্ট্রালিস নামেও পরিচিত, চোখের একটি অংশ। ম্যাকুলার মাঝে রেটিনা অংশে এর অবস্থান। বইপড়া, গাড়ি চালনা করা, ইত্যাদি কাজে যে তীক্ষ্ণদৃষ্টির প্রয়োজন, সেসব কাজে ফোভিয়া ব্যবহৃত হয়।
ফোভিয়ার আকার রেটিনার বাকি অংশের তুলনায় খুবই অল্প। রেটিনার এই অংশে কেবল ২০/২০ দৃশ্য দেখা সম্ভব এবং এর মাধ্যমে দৃশ্যের পূর্ণ বর্ণনা ও রঙ চিহ্নিত করা যায়।
অন্ধবিন্দু

অন্ধবিন্দু( হল চোখের দৃষ্টিপটের মাঝামাঝি অবস্থিত একটি ক্ষুদ্র অংশ যা আমরা আসলে দেখতে পাইনা (অন্ধ) কিন্তু চোখের অনবরত সামান্য নড়া চড়ার (মাইক্রো-স্যাক্ক্যাড) জন্য ক্ষণিক আগের সেই অংশটির ও তার আশেপাশের দৃশ্য দিয়ে মনের মধ্যে ভরাট করে নিই তাই এর অস্তিত্ব টের পাই না। অন্য চোখের
সমস্ত মেরুদণ্ডী প্রাণীর এই শারীরস্থানীয় অন্ধবিন্দু থাকলেও অক্টোপাস স্কুইড ইত্যাদি সেফালোপোডা জাতীয় প্রাণীদের চোখ যা বাইরে থেকে দেখতে অনেকটা মেরুদণ্ডীদের চোখের মত, তাতে এরকম শারীরস্থানীয় অন্ধবিন্দু থাকে না। বিবর্তনবাদের ঐতিহাসিক বিতর্কে এটি যুক্তি হিসাবে ববহৃত হয়েছিল যে যদি বিশ্ববিধাতা ভগবান (creator god) আমাদের সর্বাঙ্গসুন্দর চোখ দিতে চাইতেন তাহলে তিনি নিশ্চয়ই এরকম অন্ধবিন্দুযুক্ত চোখ দিতেন না, যদি তিনি আমাদের থেকে অপেক্ষাকৃত অণুন্নত জীবদেরও ইতোমধ্যেই অন্ধবিন্দু বিহীন চোখ দিয়েছেন।
১৬৬০ সালে এডমে মেরিয়ট ফ্রান্সে অন্ধবিন্দু প্রথম পর্যবেক্ষণ করেন। তার আগে মনে করা হত যে চক্ষুস্নায়ুর প্রবেশস্থলেই চক্ষুর সংবেদনশীলতা সবচেয়ে বেশি হবে। .
নিজের অন্ধবিন্দু দেখা কিন্তু খুব সহজ। নিচে এটি দেখবার একটি পদ্ধতি দেওয়া হল। এই ছকটি বাম চোখের অন্ধবিন্দু দেখবার জন্য তৈরী। অন্ধবিন্দু ফোভিয়া থেকে নাকের দিকে অর্থাৎ বামচোখের ক্ষেত্রে অন্ধবিন্দু ফোভিয়ার ডান দিকে থাকবে। বাম চোখের ফোভিয়া যখন X কে দেখছে তখন চোখকে একটু সামনে পিছনে করলেই একসময় তার বাম দিকের ক-এর চিত্র বাম চোখের অন্ধবিন্দুর উপরে গঠিত হবে। আপনি জানেন যে ক লেখাটি সেখানে ছিল। কিন্তু ক লেখাটি অন্ধ বিন্দুতে পড়লে মনে হবে সেখা কিছু লেখা নেই -- সেখানকার চিত্র তখন তার চারপাশের মেলামেশানো পশ্চাৎপট।
অক্ষিগোলকের সম্মুখ অংশ

অক্ষিগোলকের সম্মুখ অংশ বলতে অক্ষিগোলকের সামনের অংশকে বোঝায়, যা ভিট্রিয়াস হিউমার, আইরিশ, কর্নিয়া, সিলিয়ারি বডি ও লেন্সের সম্মুখ গঠন
কাচীয় অক্ষিরস

কাচীয় অক্ষিরস হল মেরুদণ্ডী প্রাণীর চক্ষুগোলকের অক্ষিপট (রেটিনা, Retina) এবং চোখের মণির (লেন্স, Lens) মধ্যবর্তী শূন্যস্থান পূরণকারী কাচের মত স্বচ্ছ জলীয় রস। ইংরেজি পরিভাষাতে একে ভিট্রেয়াস হিউমার () বলে। এর ৯৯% পানি, কিন্তু এর জেলিসদৃশ সান্দ্রতা (viscosity) পানির সান্দ্রতার প্রায় চার থেকে পাঁচ গুণ বেশি। পানি ছাড়াও এতে লবণ, চিনি, ভক্ষককোষ (ফ্যাগোসাইট) ও কোলাজেন তন্তু বিদ্যমান। ভক্ষককোষগুলি দৃষ্টিক্ষেত্র (visual field) থেকে অবাঞ্ছিত দ্রব্য সরিয়ে নিয়ে যায়। কাচীয় অক্ষিরসের মূল কাজ চোখের ছয় ভাগের পাঁচ ভাগ স্থান দখল করে চোখের বাকি অংশগুলোর জন্য একটি কাঠামো তৈরি করা, এবং অক্ষিপটে আলো যাতে সহজে বাধাহীনভাবে পৌছতে পারে, তা নিশ্চিত করা।
স্নায়ুরসায়ন

স্নায়ুবিজ্ঞানের এই শাখায় স্নায়ুতন্ত্রে ক্ষরিত বা স্নায়ুতন্ত্রের উপর ক্রিয়াকারী রাসায়নিক পদার্থ সমূহের বিষয়ে চর্চা করা হয়।
১৯৫০ সালে, স্নায়ুরসায়ন নিয়ে বৈজ্ঞানিক গবেষণার নীতিমালায় পরিণত হয়। ১৯৫৬ সালে "বায়োকেমিস্ট্রি অব দ্য ডেভেলপিং নার্ভাস সিস্টেম" শিরোনামে স্নায়ুরসায়নের প্রথম খণ্ড প্রকাশিত হয়। এরপরে আন্তর্জাতিক সোসাইটি ফর নিউরোকেমিস্ট্রি এবং মার্কিন সোসাইটি ফর নিউকেমিস্ট্রি গঠিত হয়।
সিস্টেম্‌স স্নায়ুবিজ্ঞান

সিস্টেম্‌স স্নায়ুবিজ্ঞান () স্নায়ুবিজ্ঞানের একটি শাখা যেখানে সাধারণত জেগে থাকা, আচরণশীল জীবসমূহের স্নায়ুবর্তনীর কর্মপদ্ধতি গবেষণা করা হয়। স্নায়ুকোষ বা নিউরনসমূহ পরস্পর সংযুক্ত হয়ে নিউরাল নেটওয়ার্ক গঠনের মাধ্যমে কীভাবে সমন্বিতভাবে একই কাজ (যেমন - দর্শন) সম্পাদন করে, তা এই গবেষণা ক্ষেত্রের আলোচ্য বিষয়।
বিশ্লেষণের এই স্তরে স্নায়ুবিজ্ঞানীরা বোঝার চেষ্টা করেন কীভাবে বিভিন্ন স্নায়ুবর্তনী ইন্দ্রিয়গত তথ্য প্রক্রিয়া ও বিশ্লেষণ করে, কীভাবে বহিস্থ জগৎ সম্পর্কে ধারণা সৃষ্টি করে, সিদ্ধান্ত নেয় এবং অঙ্গ-প্রত্যঙ্গ নাড়ায়। মস্তিষ্কের আণবিক ও কোষীয় স্তরের স্নায়ুবিজ্ঞান এবং আচরণমূলক ও বোধগত স্নায়ুবিজ্ঞানে আলোচিত উচ্চস্তরের বিভিন্ন মানসিক ক্রিয়া যেমন ভাষা, স্মৃতি, আত্মসচেতনতা, ইত্যাদির মধ্যবর্তী স্থানের যে বিষয়বস্তু, তা-ই সিস্টেম্‌স স্নায়ুবিজ্ঞানীদের গবেষণার বিষয়।
পার্স ইন্টারমেডিয়া

পার্স ইন্টেরমেডিয়া () তথা অন্তর্বর্তী খণ্ড পিটুইটারি গ্রন্থির পশ্চাৎ ও সম্মুখ খণ্ডের মধ্যবর্তী সীমানা নির্দেশকারী অংশ। এখানে তিন ধরনের কোষ দেখতে পাওয়া যায়: বেজোফিল, ক্রোমোফোব এবং কোলয়েড-পূর্ণ সিস্ট। সিস্টগুলি রাটকে-র থলির অবশেষ।
মানুষের ফিটাসে এই অঞ্চল থেকে মেলানোসাইট উদ্দীপক হরমোন নিঃসৃত হয়, যা ত্বকে মেলানোসাইট কোষগুলি থেকে মেলানিন রঞ্জকের নিঃসরণ ঘটায়। পূর্ণবয়স্ক মানুষের দেহে পার্স ইন্টারমেডিয়া হয় খুব ক্ষুদ্র অথবা সম্পূর্ণ অনুপস্থিত।
কর্টিকোট্রোপ

কর্টিকোট্রোপ অগ্র পিটুইটারির কিছু ব্যাসোফিলিক কোষ যেগুলি অ্যাড্রিনোকর্টিকোট্রপিক হরমোন এবং মেলানোসাইট উদ্দীপক হরমোন নিঃসরণ করে। ব্যাসোফিলিক কোষগুলি মৌলিক রঞ্জক পদার্থ শোষণ করে অণুবীক্ষণ যন্ত্রে দৃশ্যমান হয়। এ কোষগুলি অগ্র পিটুইটারির প্রায় ২০% গঠন করেছে। 
অ্যাড্রিনোকর্টিকোট্রপিক হরমোন অ্যাড্রিনাল কর্টেক্স-কে কর্টিসল ও অন্যান্য হরমোন নিঃসরণে উদ্দীপ্ত করে। 
বশতঃ
ততগুলি
বোগোতা

বোগোতা (; , ), আনুষ্ঠানিকভাবে বোগোতা, ডিস্ট্রিটো ক্যাপিটালা, সংক্ষেপে বোগোতা, ডিসি, এবং পূর্বে পরিচিত সান্তা ফে দে বোগোতা (; ) কলম্বিয়ার রাজধানী শহর, এবং বিশ্বের বৃহত্তম শহরগুলির মধ্যে একটি। শহরটি সমুদ্রতল থেকে প্রায় ২৬৪০ মিটার উঁচুতে আন্দেস পর্বতমালার পূর্ব কোর্দিয়েরা (Cordillera Oriental "কোর্দ়িয়েরা ওরিয়েন্তাল্‌") পর্বতশ্রেণীর একটি পর্বতবেষ্টিত মালভূমির উপর অবস্থিত। শহরের জলবায়ু মৃদু; বাৎসরিক গড় তাপমাত্রা ১৪° সেলসিয়াস। শহরটির জনসংখ্যা ৬৫ লক্ষেরও বেশি।
বোগোতা কলম্বিয়ার বৃহত্তম শহর এবং দক্ষিণ আমেরিকার সবচেয়ে দ্রুত বর্ধনশীল পৌর এলাকাগুলির একটি। বোগোতার আশেপাশে অবস্থিত প্রধান শহরতলীগুলির মধ্যে আছে বোসা, এঙ্গাতিবা, ফোন্তিবন, সুবা, উসাকেন এবং উসমে। এখানকার শিল্পগুলির মধ্যে আছে মুদ্রণ ও প্রকাশনা শিল্প, মোটরযান নির্মাণ শিল্প, খাদ্য প্রক্রিয়াকরণ, এবং বস্ত্র, ধাতু, মেশিন, ও বৈদ্যুতিক যন্ত্রাদি নির্মাণ শিল্প। এই শহরে অনেক ব্যাংক ও কর্পোরেশনের সদর দপ্তর অবস্থিত। আন্তঃ-আমেরিকান মহাসড়ক এবং অন্যান্য রেলপথ ও মহাসড়ক শহরটিকে অন্যান্য বড় শহরের সাথে যুক্ত করেছে। শহরটির কাছেই এল দোরাদো আন্তর্জাতিক বিমানবন্দর অবস্থিত।
বোগোতাকে কখনো কখনো "দক্ষিণ আমেরিকার আথেন্স" নামে ডাকা হয়। ১৮৬৭ সালে প্রতিষ্ঠিত কলম্বিয়ার জাতীয় বিশ্ববিদ্যালয় এবং আরও অনেক বিশ্ববিদ্যালয় এখানে অবস্থিত, ফলে বোগোতা কলম্বিয়ারতে শিক্ষার প্রধান কেন্দ্র। শহরের দর্শনীয় স্থানগুলির মধ্যে আছে বিখ্যাত স্বর্ণ যাদুঘর, যেখানে কলম্বাস-পূর্ব যুগের স্বর্ণশিল্পের সংগ্রহশালা আছে; জাতীয় যাদুঘর; ১৫৬৭ সালে নির্মিত সান ফ্রান্সিস্কো গির্জা; এবং প্রাচীন আদিবাসী আমেরিকান মন্দিরের স্থানে নির্মিত বোগোতার প্রথম গির্জা (১৫৬৫) ও জাতীয় ক্যাথিড্রাল। কাছের একটি পাহাড়ে আছে মোন্সেরাতের তীর্থালয়; এখান থেকে বোগোতার দৃশ্য বিখ্যাত। বোগোতা পৌর এলাকার বাইরে সিপাকিরাতে একটি অনন্য ভূগর্ভস্থ লবণ ক্যাথিড্রাল এবং বিখ্যাত তেকেনদামা জলপ্রপাতের কথা উল্লেখ করা যায়।
স্পেনীয় কঙ্কিস্তাদোর গন্সালো হিমেনেস ১৫৩৮ সালে একটি জনবহুল চিবচা লোকালয় বাকাতা-র কাছে বোগোতা শহরের পত্তন করেন। শহরটি ১৭১৭ সালে নতুন গ্রানাডার উপরাজধানীতে পরিণত হয়। ১৮১৯ সালে সিমোন বলিভার এটি দখল করেন এবং তারপর এটি বৃহত্তর কলম্বিয়ার (বর্তমান কলম্বিয়া, ইকুয়েডর, পানামা, ও ভেনেজুয়েলা) রাজধানীতে পরিণত হয়। ১৮৩০ সালে বৃহত্তর কলম্বিয়ার পতনের পর এটি নতুন গ্রানাডার রাজধানী হয়। নতুন গ্রানাডার নাম পরে বদলে কলম্বিয়া রাখা হয়। ১৯৪০ সালের পর বহুসংখ্যক গ্রামীণ কলম্বীয় নাগরিক অর্থনৈতিক সুযোগের আশায় শহরটিরতে আগমন করতে শুরু করলে শহরটির দ্রুত সম্প্রসারণ ঘটে।
প্রাচীন বিশ্বের সপ্তাশ্চর্য

পৃথিবীর সপ্তাশ্চর্য একটি জনপ্রিয় তালিকার নাম যাতে সমসাময়িক পৃথিবীর আশ্চর্যজনক মনুষ্য নির্মিত স্থাপনাসমূহের নাম স্থান পায়। এই স্থাপনাসমূহকে অবশ্যই হতে হয় ঐতিহাসিক ও ঐতিহ্যগত গুরুত্ব সম্পন্ন। প্রাচীনকালে হেলেনীয় সভ্যতার পর্যটকেরা প্রথম এ ধরনের তালিকা প্রকাশ করেছিল। সেই থেকে প্রতিটি যুগেই এই তালিকা প্রকাশিত হয়েছে। সর্বশেষে ২০০৭ সালের ৭ জুলাই তারিখে একটি তালিকা প্রকাশিত হয়।
কেশবচন্দ্র সেন

কেশবচন্দ্র সেন (১৯ নভেম্বর ১৮৩৮ – ৮ জানুয়ারি ১৮৮৪) ছিলেন বিশিষ্ট ঊনবিংশ শতাব্দীর ব্রিটিশশাসিত ভারতের একজন বাঙ্গালী ব্রাহ্মনেতা, বক্তা ও বাঙালি হিন্দু সমাজের অন্যতম ধর্মসংস্কারক। ব্রহ্মানন্দ উপাধিতে ভূষিত কেশবচন্দ্র শুধু বাংলার নবজাগরণের অন্যতম পুরোধা ব্যক্তিত্বই ছিলেন না, বরং ভারতের জাতীয় চেতনা ও ঐক্যের অন্যতম উন্মেষক ও মুখপাত্র হিসাবেও তিনি নন্দিত।
কলকাতার কলুটোলার এক সম্ভ্রান্ত বৈদ্য বংশে কেশবচন্দ্র সেনের জন্ম। তার পিতামহ দেওয়ান রামকমল সেন ছিলেন রয়্যাল এশিয়াটিক সোসাইটি অব বেঙ্গলের প্রথম ভারতীয় সেক্রেটারি। রামকমলের দ্বিতীয় পুত্র প্যারীমোহন সেন ছিলেন কেশবচন্দ্রের পিতা। প্যারীমোহনের জন্ম হয় ১৮১৪ খ্রিষ্টাব্দে । সুপুরুষ ও গুণবান প্যারীমোহন ছিলেন মধুর স্বভাব, সূক্ষ্ম রুচি ও শিল্পীভাবাপন্ন। ১৮৪৮ খ্রিষ্টাব্দে মাত্র চৌত্রিশ বছর বয়সেই তার মৃত্যু হয়। কেশবচন্দ্রের মা ছিলেন সারদাসুন্দরী দেবী। তিনিও পরম রূপবতী ও মহীয়সী নারী ছিলেন। বালক কেশবচন্দ্রের চরিত্রগঠনে তার প্রভাব ছিল সর্বাধিক। এঁদের আদি নিবাস ছিল উত্তর চব্বিশ পরগনার গরিফা গ্রামে।
খুব ছোটবেলা থেকেই কেশবের মধ্যে বুদ্ধিমত্তা ও চারিত্রিক বিশিষ্টতার পরিচয় পাওয়া গিয়েছিল। বাড়িতে ব্রাহ্মণ গুরুমশায়ের কাছে তার প্রাথমিক পড়াশোনার শুরু।সাত বৎসর বয়সে তৎকালীন হিন্দু স্কুলে ভর্তি হন। মেধা ও বুদ্ধিমত্তার কারণে তিনি অন্য সবায়ের থেকে আলাদা ছিলেন। শান্ত,ধীর ও সংযত স্বভাবে জন্য তার তেজস্বী রূপ সেসময় সুপ্ত ছিল।হিন্দু কলেজে তিনি ইতিহাস, সাহিত্য, দর্শন, ন্যায়, বিজ্ঞান প্রভৃতি বিষয়ে ব্যুৎপত্তি অর্জন করেন।কিছুদিনের জন্য তিনি হিন্দু মেট্রোপলিটন কলেজে শিক্ষালাভ করেন। 
৮ জানুয়ারি ১৮৮৪ খ্রিষ্টাব্দে মাত্র পঁয়তাল্লিশ বছর বয়সেই তার মৃত্যু হয়।
কেশবচন্দ্র ১৮৭০ সালে ইংল্যান্ডে গমন করেন এবং সেখানে তিনি ৬ মাস অবস্থান করেন । ইংল্যান্ডে অবস্থানকালে তিনি রানী ভিক্টোরিয়ার সাথে সাক্ষাৎ করার অনুমতি লাভ করেন ।
কেশবচন্দ্রের রাজনৈতিক মতাদর্শের মধ্যে ইংরেজ বিদ্বেষের ভাব লক্ষিত না হলেও, ব্যক্তিস্বাধীনতা ও সামাজিক ন্যায়ের পক্ষে তার দৃপ্ত ভাষণগুলি স্বাধীনতা আন্দোলনের অব্যবহিত পূর্বযুগে ভারতের জাতীয় চেতনার উন্মেষ ঘটাতে বিশেষভাবে সাহায্য করে। তর্কযুদ্ধে ইউরোপীয় মিশনারিদের পরাস্ত করে ভারতের ধর্ম, সভ্যতা ও সংস্কৃতি বিষয়ে তাদের ছড়ানো কুৎসার সমুচিৎ জবাব দেন। শ্রীরামকৃষ্ণের বিশেষ স্নেহধন্য কেশবচন্দ্র ভারতবর্ষ ও ইংল্যান্ডের নানা স্থানে ধর্মপ্রচার করেন এবং তার বাগ্মীতায় সেকালের প্রগতিপন্থী শিক্ষিত ভারতবাসীর মনে অভূতপূর্ব আলোড়ন সৃষ্টি হয়।
ব্রহ্মানন্দ কেশবচন্দ্র হিন্দুসমাজের বর্ণপ্রথা বিলোপ, বিধবা বিবাহের প্রবর্তন ও স্ত্রীশিক্ষার উন্নতিসাধন প্রভৃতি প্রগতিশীল চিন্তাভাবনার সমর্থক ছিলেন। তিনি হিন্দুসমাজের থেকে ব্রাহ্মসমাজের স্বাতন্ত্রবিধানেও বিশেষ যত্নবান ছিলেন। মহর্ষি দেবেন্দ্রনাথ ঠাকুরের সঙ্গে তার বৈপ্লবিক চিন্তাভাবনারগুলির বিরোধ বাধলে তিনি ও তার অনুগামীরা ভারতবর্ষীয় ব্রাহ্মসমাজ প্রতিষ্ঠা করেন। পরে তার কন্যা সুনীতি দেবীর বিবাহকালে ব্রাহ্মপ্রথা লঙ্ঘিত হলে, কয়েকজন অনুগামী ভারতবর্ষীয় ব্রাহ্মসমাজ ত্যাগ করে সাধারণ ব্রাহ্মসমাজ প্রতিষ্ঠা করেন। এরপর কেশবচন্দ্র বিভিন্ন ধর্মমতের সমন্বয়ে নববিধান ব্রাহ্মসমাজের সূচনা করেন ও অবশিষ্ট জীবন ধর্মাচরণেই অতিবাহিত করেন।
নাইন্টিন এইটি-ফোর

১৯৮৪ (1984) জর্জ অরওয়েলের লেখা একটি বিখ্যাত উপন্যাস। ১৯৪৯ সালে লেখা এই উপন্যাসে অরওয়েল ১৯৮৪ সালের পৃথিবীর কথা কল্পনা করেছেন, যেখানে বাক-স্বাধীনতার কোনো স্থান নেই, এবং মানুষের যাবতীয় কর্মকাণ্ড সরকার পর্যবেক্ষণ ও নিয়ন্ত্রণ করে থাকে।
এই উপন্যাসের একটি বিখ্যাত সংলাপ ছিলো "Big brother is watching you", অর্থাৎ বড় ভাই তোমাকে নজরে রাখছে। উপন্যাসে দেখানো হয়েছিলো, প্রতিটি বাড়ির ভেতরের দেয়ালে একটি যান্ত্রিক পর্দা রয়েছে, যার মাধ্যমে সরকার বাড়ির অধিবাসীদের উপরে নজর রাখতে পারে। এই সংলাপটির মাধ্যমে Big Brother শব্দটি ইংরেজি গণমাধ্যমে সরকারী নজরদারীর প্রতীক হিসাবে প্রচলিত হয়ে যায়।
অ্যানিম্যাল ফার্ম

অ্যানিমেল ফার্ম () ব্রিটিশ ঔপন্যাসিক জর্জ অরওয়েল রচিত একটি রূপকধর্মী উপন্যাসিকা। এটি ১৭ আগস্ট ১৯৪৫ সালে ইংল্যান্ডে প্রথম প্রকাশিত হয়। অরওয়েল মতে, বইটি ১৯১৭-এর রুশ বিপ্লবের নেতৃত্ব দানের ঘটনা এবং পরবর্তীতে সোভিয়েত ইউনিয়নে স্তালিন যুগের আবহ প্রতিফলিত হয়েছে। সোভিয়েট ইউনিয়নের স্টালিন শাসনামলের নানান চিত্র এতে পাওয়া যায়। অরওয়েল ছিলেন একজন "ইন্ডিপেন্ডেন্ট লেবার পার্টি" সদস্য এবং স্টালিন সমালোচক। স্পেনীয় গণযুদ্ধের সময় তার অভিজ্ঞতা থেকে অরওয়েল স্টালিনবাদ সম্পর্কে সন্দিহান ছিলেন।
টাইম ম্যাগাজিন এই উপন্যাসটিকে ইংরেজি ভাষায় লেখা ১০০ টি শ্রেষ্ঠ উপন্যাসের (১৯২৩ খ্রিষ্টাব্দ থেকে বর্তমান) তালিকায় অন্তর্ভুক্ত করেছে। এছাড়া মডার্ন লাইব্রেরির বিংশ শতাব্দীর শ্রেষ্ঠ উপন্যাস তালিকায় এর অবস্থান ৩১তম।
বই
দি আলেক্‌জান্ড্রিয়া কোয়ার্টেট

দি আলেক্‌জান্ড্রিয়া কোয়ার্টেট () ব্রিটিশ লেখক লরেন্স ডুরেল-এর লেখা একটি ইংরেজি উপন্যাস চতুষ্টয়। উপন্যাস চারটি ১৯৫৭ থেকে ১৯৬০ সালের মধ্যে প্রকাশিত হয়। এগুলি সমালোচকদের কাছে ও বাণিজ্যিকভাবে---উভয় ক্ষেত্রেই সফল হয়েছিল। বইগুলিতে দ্বিতীয় বিশ্বযুদ্ধের আগে ও চলাকালে মিশরের আলেকজান্দ্রিয়াতে ঘটে যাওয়া কিছু ঘটনা ও সেগুলিতে অংশ নেওয়া চরিত্রদের একটি কাহিনী বর্ণিত হয়েছে।
উপন্যাস চারটি হল:
"বালথাজার"-এর উপক্রমণিকাতে ডুরেল উল্লেখ করেন যে উপন্যাস চারটিতে আধুনিক প্রেমকে উপজীব্য করে আপেক্ষিকতা, অবিচ্ছিন্নতা এবং কর্তা-কর্ম সম্পর্ক উদ্ঘাটনের চেষ্টা করা হয়েছে। এগুলিতে একই ঘটনাধারা একাধিক মানুষের বিভিন্ন দৃষ্টিভঙ্গি থেকে বর্ণনা করা হয়েছে।
আর্টেমিসের মন্দির

আর্টেমিসের মন্দির (), যা ডায়নার মন্দির নামেও পরিচিত, একটি গ্রিক মন্দির যা নির্মাণ করা হয়েছিল খ্রীস্টপূর্ব ৫৫০ অব্দে এফিয়াস (বর্তমান তুরস্ক) অঞ্চলে। ৩৫৬ খ্রিস্ট-পূর্বাব্দে এক ভয়াবহ অগিকান্ডে এই মন্দিরটি ধ্বংস হয়ে যায়।
আর্টেমিসের মন্দির প্রাচীন এফিয়াস শহরে (বর্তমান তুরস্কের বন্দর নগরী ইজমির থেকে ৫০ কিমি দক্ষিণে) অবস্থিত।
মন্দিরটি ৩৭৭ ফুট লম্বা ও ১৮০ ফুট চওড়া। পুরোটাই মার্বেল পাথরের তৈরি। এতে ১২৭ টি স্তম্ভ আছে প্রত্যেকটি ৬০ ফুট উচ্চতা বিশিষ্ট। প্রতি দেয়াল জুড়ে বসানো ছিল মণি, মুক্তা, রুবি, পান্না আর হীরক খন্ডের মত মহামূল্যবান রত্নরাজি। প্রবেশ পথের দু'ধারে বসানো হয়েছিল ডায়ানার মূর্তি।এটির ধ্বংসাবশেষ এখনও তুরস্কে পাওয়া যায়।
ফ্রান্সের প্রশাসনিক অঞ্চলসমূহ

ফ্রান্স ২৭টি অঞ্চল বা রেজিওঁতে (région) বিভক্ত; এদের মধ্যে ২২টি ইউরোপ মহাদেশীয় ভূখণ্ডে অবস্থিত। এছাড়া ফ্রান্সে কর্সিকা বা কর্স (Corse) দ্বীপ এবং আরও চারটি সামুদ্রিক অঞ্চল আছে। ফ্রান্সের মূল ভূখণ্ডের রেজিওঁগুলির প্রতিটিকে আবার ২ থেকে ৮টি পর্যন্ত কর্তৃপক্ষ বা দেপার্ত্যমঁ (départements)-তে ভাগ করা হয়েছে।
আল্‌জাস

আল্‌জাস (, আ-ধ্ব-ব: ) উত্তর-পূর্ব ফ্রান্সে, জার্মানির সাথে সীমান্তে অবস্থিত ফ্রান্সের প্রদেশ (রেজিওঁ)। এটি ও-রাঁ এবং বা-রাঁ---এই দুইটি দেপার্ত্যমঁ নিয়ে গঠিত। আল্‌জাসে টেক্সটাইল শিল্প, রাসায়নিক দ্রব্যের শিল্প এবং একটি কৃষিভিত্তিক অর্থনীতি বিদ্যমান। এখানে খাদ্যশস্য, তামাক ও আঙ্গুর উৎপাদিত হয়। আল্‌জাসীয় সংস্কৃতি জার্মান এবং ফরাসি প্রভাবের মিশ্রণ দ্বারা চিহ্নিত করা হয়৷
রাজা শার্লমাইনের সাম্রাজ্য ৮১৭ সালে এবং ৮৪৩ সালে ভাগ হয়ে গেলে আল্‌জাস লোথারিঙিয়ার অংশে পরিণত হয়। ৯২৫ সালে আল্‌জাস জার্মান ডিউকরাজ্য স্‌ভাবিয়া তথা আলেমানিয়ার অংশে পরিণত হয় এবং সেখান থেকে পবিত্র রোমান সাম্রাজ্যের অংশীভূত হয়ে যায়। এটি পরবর্তী প্রায় ৮০০ বছর পবিত্র রোমান সাম্রাজ্যের অংশ ছিল। সপ্তদশ শতাব্দী পর্যন্ত এটি জার্মানদের অধীনে থাকে। এই সময়ে এই অঞ্চলে শক্তিশালী জমিদারি প্রথা চালু হয়; অস্ট্রিয়ার হাবসবুর্গ রাজবংশ মূলত এই জমিদারিগুলি নিয়ন্ত্রণ করতেন। মধ্যযুগের শেষ পর্যায়ে কিছু সমৃদ্ধ ও শক্তিশালী নগরের আবির্ভাব ঘটে, যার মধ্যে স্ত্রাসবুর এবং কলমার অন্যতম। শহর দুইটি স্বাধীন শহর তথা ক্ষুদ্র প্রজাতন্ত্রের মর্যাদাও লাভ করে। ত্রিশ বছরের যুদ্ধশেষে ১৬৪৮ সালের ভেস্টফালেন-এর শান্তিচুক্তি অনুসারে আল্‌জাস ফ্রান্সের অধীনে আসে। ১৭৮৯ সালে ফরাসি বিপ্লব শুরু হবার আগ পর্যন্ত আলজাস ফরাসি সাম্রাজ্যের অংশ ছিল। ফরাসি বিপ্লবের পর এটি বা-রাঁ এবং ও-রাঁ নামের দুইটি দেপার্ত্যমঁতে ভাগ হয়ে যায়। ১৮৭০-১৮৭১ সালে ফ্রাংকো-প্রুশীয় যুদ্ধের পর এই দেপার্ত্যমঁগুলি এবং লোরেনের কিছু অংশ জার্মান সাম্রাজ্যের অংশে পরিণত হয়।
১৯১৯ সালে প্রথম বিশ্বযুদ্ধ শেষে ভার্সাই চুক্তি অনুসারে আল্‌জাস ও লোরেন অঞ্চল দুইটি ফ্রান্সকে ফেরত দেওয়া হয়। দ্বিতীয় বিশ্বযুদ্ধের সময় ১৯৪০ সালে এক যুদ্ধবিরতির চুক্তি অনুসারে এলাকাটি আবার জার্মানির দখলে আসে, কিন্তু ১৯৪৫ সালে জার্মানির পরাজয়ের পর এটি আবার ফ্রান্সের কাছে চলে যায়।
ফরাসি ভাষা আল্‌জাস অঞ্চলের প্রধান ভাষা। আলজাসীয় ভাষা নামের একটি জার্মান উপভাষাও এখানে প্রচলিত, তবে এর ব্যবহার হ্রাস পাচ্ছে। অঞ্চলটিতে ফরাসি ও জার্মান সংস্কৃতির সম্মিলন ঘটেছে। তবে দুই বিশ্বযুদ্ধের সময়ই অঞ্চলটির জনগণ মূলত ফ্রান্সকেই সমর্থন করেছে।
আকিতেন

আকিতেন (, , ; ; ; : "Aguiéne"), দক্ষিণ-পশ্চিম ফ্রান্সের একটি ঐতিহাসিক অঞ্চল এবং দেশের একটি প্রাক্তন প্রশাসনিক অঞ্চল। ১ জানুয়ারী ২০১৬ সাল থেকে এটি নুভেল-অ্যাকুইটাইন অঞ্চলের অংশ।
জুলিয়াস সিজার তথা ইউলিউস কায়েসার প্রথম খ্রিস্টপূর্ব ১ম শতকে অঞ্চলটির নাম হিসেবে আকুইতানিয়া শব্দটি ব্যবহার করেন। রোমানদের অধীনে আকিতেনের সীমান্ত উত্তরে লোয়ার নদী পর্যন্ত পৌঁছেছিল। জিরোঁদ নদীর দক্ষিণের নোভেমপপুলানা অংশটিকে একটি আলাদা প্রদেশ বানানো হয়। আকিতেনের বাকী অংশ ফ্রাংকদের যুগে একটি আলাদা রাজ্যে পরিণত হয়। ১০ম থেকে ১২শ শতক পর্যন্ত পোয়াতিয়ে-র কাউন্টেরা আকিতেনের ডিউক উপাধি ব্যবহার করতেন। এই ধারার শেষ ডিউক ছিল ১০ম উইলিয়াম। যখন তার কন্যা আকিতেনের এলেয়ানর ১১৫২ সালে হবু ইংরেজ রাজাকে বিয়ে করেন, তখন অঞ্চলটি ইংরেজদের অধীনে আসে এবং ১৫শ শতক পর্যন্ত সেই অবস্থায় থাকে। ১৫শ শতকে শত বছরের যুদ্ধ শেষে ফ্রান্স এলাকাটি পুনরায় দখল করে নেয়। ১৩শ শতক থেকে ফরাসি বিপ্লব পর্যন্ত আকিতেন সাধারণত গুইয়েন নামে পরিচিত ছিল। ১৯৬০-এর দশকে আকিতেন নামটি পুনরায় ব্যবহার করা শুরু হয়। মূলত পিরেনে-আতলঁতিক, লঁদ, জিরোঁদ, দর্দইন, এবং লো-এ-গারন দেপার্ত্যমঁগুলি নিয়ে গঠিত অর্থনৈতিক অঞ্চলটি নির্দেশ করতে নামটি ব্যবহার করা হয়। এলাকাটির আয়তন ৪১,৩০৯ বর্গকিমি। এখানে প্রায় ৩০ লক্ষ লোক বাস করেন।
ব্রতাইন

ব্রতাইন () ফ্রান্সের উত্তর-পশ্চিম কোনায় অবস্থিত একটি প্রশাসনিক অঞ্চল বা রেজিওঁ। এটি একটি উপদ্বীপ যার একপাশে ইংলিশ চ্যানেল ও অন্যপাশে পশ্চিমে বিস্কে উপসাগর।
বর্তমান ব্রতাইন রেজিওঁ বা প্রশাসনিক অঞ্চলটি ঐতিহাসিক ব্রতাইন অঞ্চলের পশ্চিমের ৮০% অংশ নিয়ে গঠিত। রেন (Renne) শহর এই অঞ্চলের রাজধানী। ২য় বিশ্বযুদ্ধ শেষে ঐতিহাসিক ব্রতাইনের বাকী ২০% এবং আরও কিছু কিছু ঐতিহাসিক অঞ্চল নিয়ে আরেকটি প্রশাসনিক অঞ্চল পেই-দ্য-লা-লোয়ার অঞ্চলটি গঠন করা হয়, যার রাজধানী নঁত, ঐতিহাসিক ব্রতাইনেরই একটি বন্দর শহর। মূলত রেন ও নঁতের মধ্যে রেষারেষি থামাতে এই দুইটি প্রদেশ গঠন করা হয়েছিল। নঁত ছিল ১৬শ শতক পর্যন্ত ব্রতাইনের রাজধানী। এরপর থেকে রেন শহর প্রশাসনিক কাজে প্রাধান্য পায়।
রেন বাদে ব্রতাইনের সমস্ত প্রধান শহরই গুরুত্বপূর্ণ বন্দর। এদের মধ্যে আছে সাঁ-নাজের, ব্রেস্ত, সাঁ-মালো, লোরিয়াঁ।
জুলিয়াস সিজার ৫৬ খ্রিস্টপূর্বাব্দে অঞ্চলটি বিজয় করেন। রোমান শাসনের শেষের দিকে ও তার পরে অ্যাংলো-স্যাক্সনদের অত্যাচারে ব্রিটেনের আদি কেল্টীয় জাতিগুলি, যারা ব্রাইটন নামে পরিচিত, উত্তরে ওয়েল্‌স, পশ্চিমে কর্নওয়াল অঞ্চলে সরে যায় এবং এদেরই একাংশ ইংলিশ চ্যানেল পাড়ি দিয়ে ইউরোপীয় মূল ভূখণ্ডে বর্তমান ব্রতাইনে এসে বসতি গাড়ে। ব্রতাইন নামটি (মূল ব্রেটন ভাষাতে: Breizh "ব্রেইস") এখান থেকেই এসেছে। এই ব্রাইটনেরা ব্রেটন ভাষাতে কথা বলত, এবং এদের ভাষার সাথে ওয়েল্‌শ ভাষা ও কর্নিশ ভাষার মিল আছে। ব্রিটেনের অধিবাসীরা নিজেদের দেশকে ডাকত The Great Britain বা বড় ব্রিটেন আর ব্রতাইনকে ডাকত The Little Britain অর্থাৎ ছোট ব্রিটেন। তখন এটি ছিল একটি স্বাধীন ডিউকশাসিত অঞ্চল। ৯ম শতকে ফ্রান্স এই অঞ্চলটি দখলের চেষ্টা চালায়, কিন্তু প্রতিবারই এখানকার অধিবাসীদের সাথে যুদ্ধে পরাজিত হয়। পরবর্তীতে ১২শ শতকে ইংল্যান্ডের রাজা ২য় হেনরি অঞ্চলটিকে ইংল্যান্ডের অন্তর্ভুক্ত করলে সে চেষ্টাও ব্রতাইনবাসী ব্যর্থ করে দেয়। এতে নেতৃত্ব দেন হেনরিরই নিজের ছেলে ব্রতাইনের ভবিষ্যৎ ডিউক ২য় জেফরি। ১১৯৬ সালে জেফরির ছেলে ১ম আর্থার ছিলেন ব্রতাইনের পরবর্তী ডিউক। তিনিও একইভাবে ইংল্যান্ডের আগ্রাসন প্রতিরোধ করেন। শেষ পর্যন্ত ১৫শ শতকের শেষে এসে ফ্রান্সের সেনাবাহিনী ব্রতাইনকে পদানত করতে সক্ষম হয় এবং ব্রতাইনের ডিউকের বংশধর ১২ বছর বয়সী ডিউককন্যা আন-কে ফ্রান্সের রাজা দ্বাদশ লুইকে বিয়ে করতে বাধ্য করা হয়। এরই রেশ ধরে ১৫৩২ সালে এসে ব্রতাইন ফ্রান্সের অংশে পরিণত হয়। ১৯শ শতকে এখানে জাতীয়তাবাদের উন্মেষ ঘটে, তবে ফ্রান্সের থেকে বিচ্ছিন্ন হবার প্রচেষ্টা প্রতিহত করা হয়। ফ্রান্সের সাথে বহু শতক ধরে একসাথে বসবাসের ফলে এক ধরনের একীকরণ ঘটলেও এখনও এখানকার জনগণ বহু প্রাচীন রীতিনীতি ও ঐতিহ্য ধরে রেখেছে, যা একান্তই ব্রতাইনের নিজস্ব। তবে ১৯৪০-এর দশকের পর থেকে এখানে ব্রেটন ভাষার ব্যবহার ধীরে ধীরে কমতে শুরু করে ও ফরাসি ভাষার প্রচলন বৃদ্ধি পায়।
কর্স

কর্স (; , ; ; , ) ভূমধ্যসাগরের একটি দ্বীপ এবং ফ্রান্সের শাসনাধীন একটি রেজিওঁ বা প্রদেশ। দক্ষিণে ইতালির সার্দিনিয়া দ্বীপ থেকে এটি বোনিফাসিও প্রণালী দ্বারা বিচ্ছিন্ন। কর্সের প্রধান শহরগুলি হল আজাক্সিও, বাস্তিয়া, কর্তে, সার্তেন, কাল্‌ভি, বোনিফাসিও, লিল-রুস এবং পোর্তো-ভেচিও। দ্বীপটি দুইটি দেপার্ত্যমঁ - ও-কর্স এবং কর্স-দ্যু-সুদ-এ বিভক্ত।
কর্স দ্বীপটির আয়তন প্রায় ৮,৬৮০ বর্গকিলোমিটার। এর অভ্যন্তরভাগ পর্বতময়; এর সর্বোচ্চ শৃঙ্গ সাঁতো-র উচ্চতা সমুদ্রসমতল থেকে ২,৭১০ মিটার। উপকূলভাগ শিলাময় এবং পশ্চিম উপকূল বেশ ভগ্ন। পূর্বের উপকূলীয় সমভূমিতে প্রচুর জলাভূমি ও লেগুন আছে। পর্বতগুলি থেকে বহু ক্ষুদ্র নদী নিচে নেমে এসেছে। এদের মধ্যে গোলো নদী এবং তাভিনিয়ানো নদী বৃহত্তম। এখানে প্রায় আড়াই লক্ষ লোক বাস করে।
কর্স দ্বীপে সীমিত সংখ্যক খামার এবং শিল্পকারখানা আছে। এখানে আঙুর, গম, জলপাই, সবজি এবং লেবু জাতীয় ফল ফলানো হয়। ভেড়া ও ছাগল পালন করা হয় এবং পনির তৈরি করা হয়। বনভূমিগুলি অনেকাংশে উজাড় হয়ে গেলেও এখনও এগুলি চেস্টনাট, কাঠ ও কর্কের যোগান দেয়। এছাড়া মৎস্যশিকার, ওয়াইন তৈরি, অ্যান্টিমনি ও অ্যাসবেস্টসের খনি, গ্রানাইট ও মর্মর পাথর কেটে বের করা, ট্যানিক অ্যাসিড তৈরি, ইত্যাদি অর্থনৈতিক কর্মকাণ্ড এখানে প্রচলিত।
রাজনৈতিকভাবে ফ্রান্সের অংশ হলেও কর্সের সাথে ইতালির ঘনিষ্ঠ সম্পর্ক ছিল। ইতালির মত গোত্রে গোত্রে ও পরিবারে পরিবারে রক্তাক্ত বিবাদের রীতি এখানেও আগে প্রচলিত, তবে এখন তা অনেক কমে গেছে।
ফ্রঁশ্‌-কোঁতে

ফ্রঁশ-কোঁতে (ফরাসি ভাষায় Franche-Comté; ফ্রাংকো-প্রোভঁসাল ভাষায়: Franche-Comtât) পূর্ব ফ্রান্সের একটি রেজিওঁ বা প্রদেশ। এটি দু, জুরা, ওত-সোন, এবং তেরিতোয়ার দ্য বেলফর নামের দেপার্ত্যমঁগুলি নিয়ে গঠিত। এখানে প্রায় ১২ লক্ষ লোকের বাস। 
ঐতিহাসিক শহর ব্যজঁসোঁ ফ্রঁশ-কোঁতে প্রদেশের রাজধানী। এছাড়া বেলফর, মোঁবেলিয়ার, দোল, ভ্যজুল, আর্বোয়া এবং লোঁস-ল্য-সোনিয়ে অন্যতম প্রধান শহর।
ইল্‌-দ্য-ফ্রঁস (অঞ্চল)

ইল্‌-দ্য-ফ্রঁস (), আক্ষরিক অর্থে "ফ্রান্সের দ্বীপ", ফ্রান্সের একটি ঐতিহাসিক অঞ্চল এবং প্রাক্তন প্রদেশ। এটি ফ্রান্সের রাজধানী প্যারিসের চারপাশ ঘিরে অবস্থিত। মধ্যযুগে ইল-দ্য-ফ্রঁস এলাকাটি কাপে (Capet) পরিবারের জমিদারির একটি অংশ ছিল। ৯৮৭ সালে হিউ কাপে (Hugh Capet) ফ্রান্সের রাজা নির্বাচিত হলে কাপে পরিবার ফ্রান্সের রাজপরিবারে পরিণত হয়। ১৫শ শতক থেকে ১৮শ শতকের শেষভাগ পর্যন্ত ইল-দ্য-ফ্রঁস ফ্রান্সের একটি আলাদা প্রদেশ ছিল। ফরাসি বিপ্লবের পর এটিকে একাধিক প্রশাসনিক দেপার্ত্যমঁ-তে ভাগ করা হয়।
ভারত মহাসাগরের মরিশাস দ্বীপটিকেও অতীতে ইল-দ্য-ফ্রঁস নামে ডাকা হত।
১ জানুয়ারী ২০২৩-এ সরকারি আনুমানিক জনসংখ্যা ১২,২৭১,৭৯৪ জন বাসিন্দা ছিল।
প্রোভঁস-আল্প-কোত দাজ্যুর

প্রোভঁস-আল্প-কোত দাজ্যুর (; ) বা পিএসিএ হচ্ছে ফ্রান্সের ২২টি রেজিওঁর একটি।
দক্ষিণ পূর্ব ফ্রান্সে এটির মোট ছয়টি দেপার্ত্যমঁ রয়েছে। এর পূর্ব দিকে রয়েছে ইতালীয় সীমান্ত, এবং দক্ষিণে ভূমধ্যসাগর ও মোনাকো অবস্থিত। এছাড়া এর উত্তর দিকে রয়েছে ফ্রান্সের রোন-আল্প, এবং পশ্চিমে রয়েছে লংগ্‌দক-রুসিয়্যোঁ। রোন নদীর মাধ্যমে এটির পশ্চিম অংশের সীমান্ত নির্ধারিত হয়েছে।
অর্থনৈতিক দিক থেকে প্রোভঁস-আল্প-কোত দাজ্যুর ফ্রান্সের তৃতীয় বৃহত্তম অর্থনীতি। এর আগে রয়েছে ইলে-দে-ফ্রঁস ও রোন-আল্প। ২০০৬ সালের এর জিডিপির পরিমাণ ছিলো ১,৩০,১৭৮ মিলিয়ন ইউরো। যা গড় করলে মাথাপিছু জিডিপির পরিমাণ দাঁড়ায় ২৭,০৯৫ ইউরো।
এই রেজিওঁর সর্ববৃহৎ শহরগুলো হচ্ছে মার্সেইলি, নিস, ও তুলন, অ্যাক্স-এন-প্রোভঁস। ১৯৯৯ সালের আদমশুমারি অনুযায়ী প্রত্যেকটি শহরের জনসংখ্যাই ১ লক্ষের ওপর। নিসের মেট্রোপলিটান অঞ্চল হচ্ছে এই রেজিওঁর সবচেয়ে ধনী অঞ্চল।
গুয়াদলুপ

গুয়াদলুপ () উত্তর আমেরিকায় পূর্ব ক্যারিবীয় সাগরে অবস্থিত দ্বীপপুঞ্জ ও ফ্রান্সের একটি সামুদ্রিক দেপার্ত্যমঁ।
রেউনিওঁ

রেউনিওঁ () ফ্রান্সের একটি সামুদ্রিক দেপার্ত্যমঁ (জেলা)। এটি ভারত মহাসাগরে মাদাগাস্কার দ্বীপের পূর্বে অবস্থিত একটি আগ্নেয় দ্বীপ, যার আয়তন প্রায় ২৫০০ বর্গকিলোমিটার। অঞ্চলটির জাতীয় সঙ্গীত হলো "পতিত ফ্লর এমে"। সাঁ-দ্যনি নগরী দ্বীপটির প্রশাসনিক কেন্দ্র।
আলেকজান্দ্রিয়ার বাতিঘর

আলেকজান্দ্রিয়ার বাতিঘর (Lighthouse of Alexandria) খ্রিস্টপূর্ব ৩য় শতাব্দীতে মিশরের আলেকজান্দ্রিয়ায় তৈরি করা হয়। প্রথমে বন্দরের পরিচিতি চিহ্ন হিসেবে তৈরি করা হলেও পরবর্তীকালে এটি বাতিঘর হিসেবে কাজ করে।
বাতিঘরের মূল ভিত্তিভূমির আয়তন ছিল ১১০ বর্গফুট। উচ্চতা ছিল ৪৫০ ফূট। মূল দেহের গোটা শরীরে একটা প্যাচানো সিড়ি ছিল। এই সিড়ি বেয়েই উঠতে হত। বাতিঘর তৈরির সময় ৪৫০ ফুট উচুতে যে বিশাল অগ্নিকুন্ড জ্বালিয়ে দেয়া হয়েছিল, ধ্বংস হয়ে যাওয়ার পূর্বে সেটি আর কেউ নিভতে দেখেনি। ৫০ মাইল দূর থেকেও বাতিঘরটি দেখা যেত। ৯৫৬ খ্রিস্টাব্দ থেকে ১৩২৩ খ্রিস্টাব্দ পর্যন্ত তিন বার ভূমিকম্পের শিকার হয়েছে বাতিঘরটি। ১৪'শ শতকে প্রবল ভূমিকম্পের ফলে বাতিঘরটি ভেঙ্গে পড়ে।
হ্যালিকারনেসাসের সমাধি মন্দির

হ্যালিকারণেসাসের সমাধি মন্দির () খ্রিস্টপূর্ব ৩৫০ অব্দে তুরস্কের দক্ষিণ-পশ্চিম কোনে অবস্থিত কারিয়া রাজ্যে নির্মিত হয়েছিল এই সমাধি স্তম্ভ। ১৩৫ ফুট উচ্চতা বিশিষ্ট মন্দিরটি তৈরি হয়েছিল সম্পূর্ণ মর্মর পাথরে। এটি তিন স্তরে বিভক্ত ছিল। প্রথম স্তরে আয়তাকার বিশাল এক প্রস্তর ভিত্তি। দ্বিতীয় স্তরে ছিল ৩৮টি থাম, যার প্রতিটির উচ্চতা ছিল ৫৬ ফুট। তৃতীয় স্তরটি ছিল সোজা ঊর্ধ্বাকাশে উঠে যাওয়া বিশালাকৃতির পিরামিড আকারের গম্বুজ। গম্বুজের উচ্চতা ছিল ৫০ ফুট। এটি ছিল মার্বেল পাথরের। গ্রিক বীর আলেকজান্ডার তুরস্ক আক্রমণের সময় এই মন্দিরটি ধ্বংস করে দেন।
আর্ক দ্য ত্রিয়োম্‌ফ

আর্ক দ্য ত্রিয়োম্‌ফ ( "বিজয় খিলান") এটি প্যারিসের তথা ফ্রান্সের একটি বিখ্যাত স্মৃতিসৌধ যা অভিজাত এবং বিখ্যাত শঁজেলিজে মহারাস্তার পশ্চিম প্রান্তে এবং প্লাস দ্য লেতোয়াল ("তারকা চত্বর"; ১২ রাস্তার মিলনস্থল) এর কেন্দ্রে অবস্থিত। এর একদিকে রয়েছে বিখ্যাত লুভ মিউজিয়াম অন্যপাশে ফ্রান্সের আর্থিক প্রতিষ্ঠানগুলো। এটির উচ্চতা ৫১ মিটার (১৬৫ ফুট) এবং প্রস্থ ৪৫ মিটার। স্মৃতিস্তম্ভটি পুরাতন প‌্যারিস এবং নতুন প‌্যারিসের সংযোগস্থল। দর্শনার্থীরা প্রতিদিন সকাল 10:00 টা থেকে আর্ক ডি ট্রায়মফে দেখতে পারেন। 10.30 pm থেকে।
এর নির্মাণকাজ রাজা লুই-ফিলিপ-এর রাজত্বকালে (১৮৩৩-১৮৩৬) শেষ হয়।
স্যাটেলাইট থেকে আর্ক দ্য ত্রিয়োম্‌ফ-এর দৃশ্য (গুগল ম্যাপ)।
নোত্র্‌ দাম দ্য পারি

নোত্র্‌ দাম দ্য পারি (, সংক্ষেপে নোত্র্‌ দাম, অর্থাৎ "কুমারী মেরি গির্জা") ফ্রান্সের রাজধানী প্যারিস শহরে অবস্থিত একটি ক্যাথেড্রাল (খ্রিস্টান ধর্মপাল তথা বিশপের আসনবিশিষ্ট গির্জা)। এই রোমান ক্যাথলিক গির্জাটি বর্তমানে প্যারিসের মহাধর্মপালের (আর্চবিশপ) অধীনে রয়েছে। গির্জাটি প্যারিস শহরের ৪র্থ আরোঁদিসমঁ বা প্রশাসনিক পৌরবিভাগের অভ্যন্তরে পড়েছে। ভৌগোলিকভাবে এটি প্যারিসের কেন্দ্রস্থলে সেন নদীতে অবস্থিত ইল দ্য লা সিতে নামক ক্ষুদ্র একটি দ্বীপের পূর্বভাগে অবস্থিত। গির্জাটির পশ্চিমমুখী অংশটির সামনে রয়েছে উন্মুক্ত জঁ-পল চত্বর।
বিশপ মোরিস দ্য সুলির উদ্যোগে ১১৭৩ খ্রিষ্টাব্দে গির্জাটির নির্মাণ কাজ শুরু হয়। প্রায় দুইশত বছর ধরে এর নির্মাণ কাজ চলে এবং চতুর্দশ শতকের মাঝামাঝি ১৩৪৫ খ্রিষ্টাব্দে এর নির্মাণকাজ সমাপ্ত হয়। এ কারণে ভবনটির নির্মাণশৈলী সবজায়গায় অভিন্ন রূপ নয়। তবে প্রধানত এটি গোথিক স্থাপত্যশৈলীতে নির্মিত একটি ভবন। পরবর্তীতে ১৮৪৪ থেকে ১৮৬৪ খ্রিষ্টাব্দ পর্যন্ত স্থপতি ভিওলে-ল্য-দুকের অধীনে ক্যাথেড্রালটিকে পুনরুদ্ধার ও সংস্কার করা হয়। ২০১৩ খ্রিষ্টাব্দে আড়ম্বরের সাথে ভবনটির ৮৫০তম জন্মদিন পালন করা হয়।
দীর্ঘকাল প্যারিসের সবচেয়ে উঁচু ভবন হিসেবে নোত্র্‌-দাম-এর প্রসিদ্ধি ছিল। ১৮৩১ সালে এটি প্যারিসের সবচেয়ে উঁচু ভবন ছিল ভিক্তর উগোর উপন্যাস "নোত্র্‌ দাম দ্য পারি"-তে ভবনটিকে কেন্দ্রীয় ভূমিকা দেওয়া হয়েছে। অভিষেককালে ফ্রান্সের রাজা ও সম্রাটদের এই গির্জাতেই শপথ পড়ানো হত। আধুনিক ফ্রান্সের অনেক রাষ্ট্রপতির যেমন শার্ল দ্য গল, জর্জ পোঁপিদু, ফ্রঁসোয়া মিতেরঁ প্রমুখের শেষকৃত্য এই গির্জাতেই অনুষ্ঠিত হয়।
গগনস্পর্শী উচ্চতা ও নান্দনিক স্থাপত্যশৈলীর জন্য নোত্র্‌-দাম গির্জাটি পর্যটকদের কাছে বিশেষভাবে আকর্ষণীয়। এটি প্যারিস নগরী, ফ্রান্স, এমনকি সমগ্র ইউরোপের পর্যটকদের কাছে সর্বাধিক জনপ্রিয় ক্যাথেড্রাল। প্রতি বছর ২ কোটি লোক এটি দেখতে আসে এবং প্রায় ১ কোটি ৪০ লক্ষ পর্যটক গির্জার অভ্যন্তরে প্রবেশ করে। এ গির্জায় প্রবেশের জন্য পর্যটকদের কোনরূপ দর্শনী দিতে হয় না।
২০১৯ সালের ১৫ই এপ্রিল সোমবার সন্ধ্যায় নোত্‌র্‌ দাম গির্জাটি অগ্নিকাণ্ডের শিকার হয়। সেসময় প্রায় ৬০ লক্ষ ইউরো খরচ করে এই ক্যাথিড্রালের ছাদে রক্ষণাবেক্ষণের কাজ চলছিল। সেখান থেকে আগুন লাগতে পারে বলে প্রাথমিকভাবে মনে করা হয়। অগ্নিকাণ্ডের ফলে গির্জার ওক গাছের কাঠে নির্মিত মোচাকৃতি চূড়া ও ছাদ সম্পূর্ণ পুড়ে ধ্বংস হয়ে নিচে পড়ে যায়। পুড়ে যাওয়া অংশগুলি ১৩শ শতকের দিকে নির্মাণ করা হয়েছিল। তবে ভবনের পাথরে নির্মিত সম্মুখভাগ ও মূল কাঠামোটি মোটামুটি অক্ষত আছে। ভবনের ভেতরে বহু মূল্যবান শিল্পকর্ম ছিল যেগুলির বেশিরভাগই অক্ষত অবস্থায় উদ্ধার করা হয়। ধ্বংসপ্রাপ্ত গির্জাকে পুনর্নিমাণের জন্য বিত্তবান ফরাসি ব্যক্তি ও ব্যবসা প্রতিষ্ঠানগুলি (লুই ভুইতোঁ, তোতাল, ইত্যাদি) একাধিক কোটি ইউরো অনুদানের প্রতিশ্রুতি দেয় ।
সঁত্র্‌ জর্জ পম্পিদু

সঁত্র্‌ জর্জ পম্পিদু () প্যারিসে অবস্থিত একটি আকর্ষনীয় ভবন।এর নির্মাণকাল ১৯৭১-১৯৭৭। ফরাসি রাষ্ট্রপতি জর্জ পম্পিদুর নামে এর নামকরণ করা হয়। এখানে একটি পাবলিক লাইব্রেরি এবং একটি চিত্র জাদুঘর আছে। ভবনটির প্রধান আকর্ষণ এর বাইরের নলসমুহ। পানির নলগুলি সবুজ, বিদ্যুতের
নলগুলি হলুদ এবং শীতাতপ নিয়ন্ত্রণের নলগুলি নীল রঙের।
স্যাটেলাইট থেকে সঁত্র্‌ জর্জ পম্পিদুর দৃশ্য (গুগল ম্যাপ)
শঁজেলিজে

শঁজেলিজে (, ফরাসি ভাষায়: Champs-Élysées, আ-ধ্ব-ব:/ʃɑ̃zelize/), আক্ষরিক অর্থে "ইলিসীয় ক্ষেত্র", প্যারিসের একটি প্রশস্ত রাজপথ। এর পূর্ণ নাম "আভন্যু দে শঁজেলিজে" (avenue des Champs-Élysées)। জগৎবিখ্যাত এই সড়কটির ওপর বহু চলচ্চিত্র প্রেক্ষাগৃহ, ক্যাফে ও বিশেষ শৌখিন দ্রব্যের দোকানপাট অবস্থিত। সড়কটির নাম গ্রিক পুরাণে ভাগ্যবানদের আবাসস্থল ইলিসীয় ক্ষেত্রের নামে নামকরণ করা হয়েছে। এটিকে ফরাসি ভাষায় La plus belle avenue du monde ("লা প্লু বেল আভন্যু দু মোঁদ"), অর্থাৎ "পৃথিবীর সবচেয়ে সুন্দর রাস্তা" বলেও ডাকা হয়। পর্যটকদের জন্য শঁজেলিজে প্যারিস নগরীর অন্যতম দর্শনীয় স্থান।
এই রাজপথ প্যারিস নগরীর উত্তর-পশ্চিমাংশে অবস্থিত। উত্তরে প্লাস দ্য লা কনকর্ড থেকে পশ্চিমে প্লাস শার্ল দ্য গল পর্যন্ত এর ব্যাপ্তি। এটি দৈর্ঘ্যে ২ কিলোমিটার এবং প্রস্থে ৭০ মিটার।
শঁজেলিজে দীর্ঘ একটি পথ, সুতরাং এক প্রান্তে গাড়ি রেখে গেলে অপর প্রান্ত ঘুরে আসতে প্রাণান্ত হতে হবে। সুতরাং বাস বা ভূতল রেলযোগে যাওয়াই সুবিধাজনক।
শঁজেলিজে যেখানে শেষ সেখানেই রয়েছে প্যারিসের অন্যতম দর্শনীয় সৌধ আর্ক অফ ট্রায়াম্ফ।
কোঁসিয়ের্জেরি

কোঁসিয়ের্জেরি () প্যারিসের একটি প্রাক্তন জেলখানা। এটি নোত্র্‌-দাম ক্যাথিড্রালের কাছে, সেন (Seine) নদীর ওপর অবস্থিত ইল দ্য লা সিতে (Île de la Cité) দ্বীপটির পশ্চিমে অবস্থিত। এটি বিচার কাজের জন্য ব্যবহৃত পালে দ্য জুস্তিস (Palais de Justice) নামক কমপ্লেক্সের অংশবিশেষ।
পূর্বে এটি রাজা চতুর্থ ফিলিপের (১২৮৪-১৩১৪) বাসভবন ছিল। ভবনের নিচতলার বেশিরভাগ অংশজুড়ে পাহারাদারদের থাকার জায়গা
এবং মেন-অ্যাট-আর্মস নামের হল অবস্থিত। হলটি ২০৯ ফুট লম্বা, ৯০ ফুট চওড়া এবং ২৮ ফুট উঁচু।ভবনে কর্মরত ২০০০ কর্মীর খাবারঘর হিসেবে এটি ব্যবহৃত হত।বর্তমানে ভবনের একটি ক্ষুদ্র অংশ জনসাধারণের জন্য উন্মুক্ত।
গ্রঁ পালে

গ্র্যান্ড প্যালেস দেস চ্যাম্পস-এলিসিস (; ), সাধারণত গ্রঁ পালে নামে পরিচিত, একটি ঐতিহাসিক স্থান, প্রদর্শনী হল এবং যাদুঘর কমপ্লেক্স প্যারিস, ফ্রান্সের ৮ম অ্যারোন্ডিসমেন্টে চ্যাম্পস-এলিসিস-এ অবস্থিত। এর নির্মাণকাজ ১৮৯৭ সালে শুরু হয়েছিল ১৯০০-এ সার্বজনীন এক্সপোজিশনের জন্য প্রস্তুত করার জন্য, পালে দে ল'ইন্দাস্ত্রি (শিল্পের প্রাসাদ) ধ্বংসের পর। একই সাথে এর সংলগ্ন পেতিত পালে তৈরি হয়েছিল এবং তৃতীয় পন্ট আলেকজান্ডার সেতু নির্মিত হয়েছিল।
জারদাঁ দু লুক্সমবুর

জার্‌দাঁ দু লুক্সমবুর () ফ্রান্সের রাজধানী প্যারিসের অন্যতম বৃহৎ উদ্যান। এই উদ্যানটি প্যারিসের ৬ষ্ঠ ওয়ার্ড বা আরোঁদিসমঁ এলাকাতে অবস্থিত। ১৬১২ সালে ফ্রান্সের রাজা ৪র্থ অঁরি-র বিধবা রাণী মারি দ্য মেদিসি তার নব্যনির্মিত লুক্সমবুর্গ প্রাসাদের সামনে উদ্যানটি নির্মাণ করেন। বর্তমানে উদ্যানটি ফরাসি আইনসভার উচ্চকক্ষ সেনা (Sénat) বা সিনেটের সম্পত্তি। সিনেটের সভাগুলি লুক্সমবুর প্রাসাদে অনুষ্ঠিত হয়। উদ্যানের আয়তন প্রায় ২৩ হেক্টর বা ২২৪,৫০০ বর্গমিটার। এখানে ঘাসাচ্ছাদিত মাঠ, বৃক্ষশোভিত হাঁটার পথ, ফুলের বিছানা, মডেল নৌকা দিয়ে খেলার ব্যবস্থাবিশিষ্ট কৃত্রিম বৃত্তাকার জলাশয় এবং ছবির মত সুন্দর মেদিসি ফোয়ারাটি (১৬২০ সালে নির্মিত) অবস্থিত। এখানে বাচ্চাদের খেলার ব্যবস্থা, পুতুলনাটক, চরকি, সহজলভ্য খাবার, বিনামূল্যে গান পরিবেশনা প্রভৃতি সুবিধাদি আছে। এছাড়া বেশ কিছু মূর্তি এবং খোদাইকৃত ভাস্কর্য আছে।
লুভ্‌র জাদুঘর

লুভ্‌র জাদুঘর ( "ল্য ম্যুজে দ্যু লুভ্‌র্‌") বিশ্বের বৃহত্তম শিল্পকলা জাদুঘর এবং ফ্রান্সের রাজধানী প্যারিসের একটি ঐতিহাসিক স্থাপনা। শহরের কেন্দ্রভাগের এই বিশিষ্ট স্থাপনাটি সেন নদীর ডান তীরে শহরের ১ম আরোঁদিসমঁ বা ওয়ার্ডে অবস্থিত। জাদুঘরটির প্রদর্শনস্থলের আয়তন প্রায় ৭২,৭৩৫ বর্গমিটার (প্রায় ৮ লক্ষ বর্গফুট) এবং এখানে প্রাগৈতিহাসিক যুগ থেকে ২১শ শতক পর্যন্ত সৃষ্ট প্রায় ৩৮ হাজার শিল্পবস্তু প্রদর্শন করা হয়। ২০১৯ সালের হিসাব অনুযায়ী লুভ্‌র জাদুঘর বিশ্বের সবচেয়ে বেশি পরিদর্শিত শিল্পকলা জাদুঘর; এ বছর এখানে প্রায় ৯ কোটি ৬ লক্ষ দর্শনার্থী ঘুরতে আসেন।
লুভ্‌র জাদুঘরটি লুভ্‌র প্রাসাদে অবস্থিত। ফ্রান্সের রাজা ২য় ফিলিপ প্রাসাদটিকে আদিতে ১২শ থেকে ১৩শ শতকে একটি দুর্গ হিসেবে নির্মাণ করেছিলেন। জাদুঘরের ভূনিম্নস্থ তলাতে এখনও এই দুর্গের অবশেষ দেখতে পাওয়া যায়। সময়ের সাথে সাথে প্যারিস নগরীর আয়তন বৃদ্ধি পেলে দুর্গটির প্রতিরক্ষামূলক সুবিধাটির দরকার ফুরিয়ে যায়। ১৫৪৬ সালে ফরাসি রাজা ১ম ফ্রঁসোয়া এটিকে ফরাসি রাজাদের মূল বাসভবনে রূপান্তরিত করেন। এর পরে বহুবার ভবনটির সম্প্রসারণ সাধন করা হয় যা ভবনটিকে এর বর্তমান রূপ দান করেছে। ভিতরে, ক্যামেরা এবং ভিডিও রেকর্ডার অনুমোদিত, তবে ফ্ল্যাশ ফটোগ্রাফি নিষিদ্ধ।
১৬৮২ সালে ফ্রান্সের রাজা ১৬শ লুই তাঁর বাসভবন হিসেবে ভের্সাইয়ের প্রাসাদটিকে নির্বাচন করেন ও লুভ্র প্রাসাদ ত্যাগ করেন। এটিকে তখন রাজার রাজকীয় সংগ্রহশালার একটি প্রদর্শনীকেন্দ্র হিসেবে ব্যবহার করা হত। এর মধ্যে প্রাচীন রোমান ও গ্রিক স্থাপত্যের একটি সংগ্রহ ছিল অন্যতম। 
১৬৯২ সাল থেকে আরও প্রায় ১০০ বছর পর্যন্ত ফরাসি খোদাই লিপি ও শিল্প সমালোচনা আকাদেমি এবং ফরাসি চিত্রশিল্প ও ভাস্কর্য আকাদেমি এই ভবনটিকে তাদের কার্যালয় হিসেবে ব্যবহার করেন। ফরাসি বিপ্লবের সময় ফ্রান্সের জাতীয় সংসদে সিদ্ধান্ত নেওয়া হয় যে ফরাসি জাতির কাছে থাকা সর্বোৎকৃষ্ট শিল্পকর্মগুলি প্রদর্শনে লুভ্‌র-কে ব্যবহার করা হবে।
১৭৯৩ সালের ১০ই আগস্ট ৫৩৭টি চিত্রকর্মের একটি প্রদর্শনীর মাধ্যমে লুভ্‌র জাদুঘরটি উদ্বোধন করা হয়। এগুলি মূলত রাজা ও গির্জাসমূহের সংগ্রহ থেকে নেওয়া হয়েছিল। এরপর সম্রাট নাপোলেওঁ-র (নেপোলিয়ন) শাসনামলে যুদ্ধের সময় ফরাসি সেনাবাহিনী কর্তৃক বাজেয়াপ্ত শিল্পকর্ম দিয়ে জাদুঘরের সংগ্রহ আরও সমৃদ্ধশালী হয়, কিন্তু তাঁর মৃত্যুর পর সেগুলির বেশির ভাগই আবার মূল মালিকের কাছে ফেরত দেওয়া হয়। এরপর রাজা ১৮শ লুই ও ১০ম শার্লের সময়ে এবং ২য় ফরাসি সাম্রাজ্যের পর্বে জাদুঘরটির সংগ্রহে প্রায় ২০ হাজার শিল্পকর্ম যোগ করা হয়। এরপর থেকে ধারাবাহিকভাবে অনুদান ও অধিকৃতির মাধ্যমে জাদুঘরের সংগ্রহের আয়তন ক্রমাগত বৃদ্ধি পাচ্ছে।
বর্তমানে লুভ্‌র জাদুঘরের সংগ্রহটি ৮টি বিভাগে বিভক্ত করা হয়েছে। এগুলি হল প্রাচীন মিশরীয় শিল্পবস্তুসমূহ, নিকট প্রাচ্যের শিল্পবস্তুসমূহ, গ্রিক শিল্পকলা, এত্রুস্কান শিল্পকলা, রোমান শিল্পবস্তুসমূহ, ইসলামী শিল্পকলা, ভাস্কর্য, আলঙ্কারিক শিল্পকলা, চিত্রকর্মসমূহ, ছাপশিল্প ও অঙ্কন।
পালে গার্নিয়ে

পালে গার্নিয়ে () প্যারিসের একটি গীতিনাট্যশালা। এটি স্থাপত্যকলার একটি অপূর্ব নিদর্শন। এতে সর্বমোট আসনসংখ্যা ১৯৭৯টি। সম্পূর্ণ ভবনটি ১১,০০০ বর্গমিটার এলাকাজুড়ে অবস্থিত।
১৮২১ সালে অপেরা দে পারী রু লে পালেতের সালে লে পালেতে নামক ভবনের সাময়িক সময়ের জন্য স্থানান্তরিত হয়। সে সময় থেকে একটি স্থায়ী ভবনের প্রয়োজনীয়তা দেখা দেয়। ১৮৪৬ সালে চার্লস রোহল্ট দে ফ্লেউরিকে অপেরাটির স্থপতি হিসেবে নিয়োগ দেওয়া হয়। তিনি উপযুক্ত স্থান ও নকশা বিষয়ক বিভিন্ন পরীক্ষা-নিরীক্ষা চালান। ১৮৪৭ সালে সীনের তদারককারী ক্লদ-ফিলিবার্ট দে রাম্বুতে রুয়ে দে রিভলির বর্ধিতাংশ হিসেবে প্লেস দু পালে-রয়ালের পূর্ব দিকের একটি স্থান নির্বাচন করেন। ১৮৪৮ সালে বিপ্লবের পর রাম্বুতে বহিস্কৃত হন এবং ননু অপেরা হাউজ নির্মাণের আগ্রহ কমতে থাকে। স্থানটি পরে গ্রান্দ হোটেল দু ল্যুভরের জন্য ব্যবহৃত হয়।
১৮৬০ সালের ২৯ সেপ্টেম্বর এক ইম্পেরিয়াল ডিক্রির মাধ্যমে বর্তমান স্থানটি অপেরার নামে কেনা হয়; যার আয়তন ১২,০০০ বর্গ মিটার (১.২ হেক্টর)।
১৮৬০ সালের ৩০ ডিসেম্বর সম্রাট তৃতীয় নেপোলিয়ন নতুন অপেরা হাউজের স্থাপত্য নকশা প্রতিযোগিতার ঘোষণা দেন।
স্থানটিতে ২৭ আগস্ট থেকে ৩১ ডিসেম্বর ১৮৬১ খনন কাজ চলে। ১৮৬২ সালের ১৩ জানুয়ারি ভবনটির ভিত্তিপ্রস্তর স্থাপিত হয়। প্রথমে সামনের দিকে এবং পরে পালাক্রমে পিছনের দিক পর্যন্ত কংক্রিটের ভিত্তি স্থাপিত হয়।
১৮৭৪ সালে নতুন অপেরা হাউজটি নির্মাণ করতে মোট ব্যয় হয় ৭.৫ মিলিয়ন ফ্রাংক। থিয়েটারটি ৫ জানুয়ারি, ১৮৭৫ সর্বসাধারণের জন্য খোলা হয়। উদ্বোধনী অনুষ্ঠানে অংশগ্রহণ করেন লন্ডনের মেয়র মার্ভেল ম্যাকমেহন এবং স্পেনের রাজা সপ্তম আলফানসো।
ভবন পরবর্তী বেশ কিছু ভবন নির্মাণকে প্রভাবিত করে।
পোল্যান্ডের কয়েকটি ভবন পালে গার্নিয়ের নকশা অনুযায়ী করা হয়। এর মধ্যে ১৮৯৩ সালে নির্মিত ক্রাকৌয়ের জুলিয়াস্‌জ স্লোয়াকি থিয়েটার এবং ১৯০০ থেকে ১৯০১ সালের মধ্যে নির্মিত ওয়ারশর ওয়ারশ ফিলহারমনি এডিফাইস উল্লেখযোগ্য।
ইউক্রেনের কিয়েভ শহরে ১৯০১ সালে নির্মিত ইউক্রেনের জাতীয় অপেরা হাউজ এবং ১৮৯৭ থেকে ১৯০০ সালের মধ্যে নির্মিত এলভিভের এলভিভ থিয়েটার অফ অপেরা অ্যান্ড ব্যালেট-এ এই ভবনের প্রভাব লক্ষণীয়।
ওয়াশিংটন ডিসির লিবার্টি অফ কংগ্রেস-এর থমাস জেফারসন বিল্ডিং পালে গার্নিয়ের মডেল অনুসারে নির্মিত হয়, বিশেষ করে সম্মুখভাগ ও গ্রেট হল অংশ।
১৯০৯ সালে রিও ডি জেনেরিওর থিয়েট্রো মিউনিসিপাল পালে গার্নিয়ের মডেল অনুসারে নির্মিত হয়, বিশেষ করে গ্রেট হল ও সিঁড়ি।
ব্রাজিলের মানাউসে ১৮৮৪ থেকে ১৮৯৬ সালের মধ্যে নির্মিত অ্যামাজন থিয়েটার একই রকম দেখতে, তবে একটু সহজ নকশায় নির্মিত।
ভিয়েতনামের হ্যানয় অপেরা হাউজকে ফরাসি উপনিবেশিক স্থাপত্য বলা হলেও এতে পালে গার্নিয়ের কিছু রেপ্লিকা দেখা যায়। হো চি মিন সিটির সাইগন অপেরা হাউজ এর ছোট প্রতিরূপ।
পরশ পাথর (চলচ্চিত্র)

পরশ পাথর ১৯৫৮ সালে মুক্তিপ্রাপ্ত বাংলা ভাষার একটি কাল্পনিক হাস্যরসাত্মক চলচ্চিত্র। এটি অপু ত্রয়ীর পর সত্যজিৎ রায়ের প্রথম পরিচালিত চলচ্চিত্র। এ চলচ্চিত্রটি তার প্রথম হাসির, যাদু ও পরাবাস্তব ছবি। চলচ্চিত্রটি রাজশেখর বসুর (পরশুরাম) ছোট গল্প "পরশ পাথর" অবলম্বনে তৈরি। চলচ্চিত্রটি একজন মধ্যবিত্ত কেরানিকে কেন্দ্র করে নির্মিত যিনি ভাগ্যক্রমে একটি পাথর কুড়িয়ে পান, যেটির স্পর্শে অন্যান্য বস্তু সোনায় পরিণত হয়।
পরেশ দত্ত (তুলসী চক্রবর্তী) একজন সাধারণ নিম্ন মধ্যবিত্ত কেরানী। তিনি বৃষ্টির দিনে খেলা থেকে ফেরার পথে কার্জন পার্কে কুড়িয়ে পান একটি গোলাকৃতি পাথর। সেটি তার পাড়ার ভাইপো পল্টুকে খেলার জন্যে দিলে হঠাৎ জানা যায় লোহা ওই পাথরে স্পর্শ করলেই তা সোনা হয়ে যাচ্ছে। পরেশবাবু 'পরশ পাথর' পাওয়ার আনন্দে বিহ্বল হয়ে পড়েন।
তিনি প্রচুর লোহা কিনে তা সোনা করতে থাকেন। রাজনীতি এবং ব্যবসা জগতের একজন কেউকেটা হয়ে যান। সেক্রেটারি রাখেন প্রিয়তোষ হেনরী বিশ্বাস (কালী বন্দ্যোপাধ্যায়) নামে একটি খৃষ্টান তরুনকে। বিভিন্ন সভা-সমিতি, পার্টি এবং অনুষ্ঠানে তার ডাক পড়তে থাকে।
একদিন ফাঁস হয়ে যায় পরেশবাবু এত সম্পত্তি কীভাবে করেছেন। দেশে তোলপাড় শুরু হয়, সোনার দাম পড়ে যাওয়ার আশংকায় লোকে জমানো সোনা বেচতে থাকে।
প্রিততোষকে পাথরটি ও অন্যান্য সম্পত্তি দান করে পরেশবাবু স্ত্রীর সাথে তীর্থ দর্শনে বেরিয়ে পড়েন কিন্তু পুলিশ তাদের আটকায় ও থানায় ধরে নিয়ে যায়। ইতোমধ্যে প্রিয়তোষ প্রেমে ব্যর্থ হয়ে পাথরটি খেয়ে আত্মহত্যার চেষ্টা করে। হাসপাতালে এক্স-রে করে দেখা যায় প্রিয়তোষ পাথড়টা ক্রমশ হজম করে ফেলছে। ডাক্তার (মনি শ্রীমানি) জানান এই অবস্থায় অপারেশন সম্ভব নয়। পুলিশ কোনোভাবেই সেটা উদ্ধার করতে পারেনা। পাথরটি সম্পূর্ণ হজম হয়ে গেলে এযাবৎ যত লোহা সোনায় রূপান্তরিত হয়েছিল সব পূর্বাবস্থায় চলে আসে। মুক্তি পেয়ে পরেশবাবু স্ত্রী, সেক্রেটারি ও চাকর (জহর রায়) কে নিয়ে গড়ের মাঠে জুড়িগাড়ি চড়ে বেরিয়ে পড়েন। তার পরিশ্রমী ও বাস্তব জীবন আবার নতুন করে অনুভূত হয়।
এছাড়া ছাবি বিশ্বাস, জহর গাঙ্গুলি, পাহাড়ী সান্যাল, কমল মিত্র , নীতিশ মুখোপাধ্যায়, সুবোধ গাঙ্গুলি, তুলসী লাহিড়ী, অমর মল্লিক, চন্দ্রবাটি দেবী, রেণুকা রায় এবং ভারতী দেবী ককটেল পার্টিতে আগত অতিথির ভূমিকায় অভিনয় করেন।
সত্যজিৎ রায় নিজেই এই চলচ্চিত্রটিকে "কৌতুক, কল্পনা, ব্যঙ্গ, প্রহসন এবং উদ্দীপনার সংমিশ্রণ" হিসেবে আখ্যা দেন। চলচ্চিত্রটি ১৯৫৮ সালের কান চলচ্চিত্র উৎসবে প্রবেশ করে, সেখানে এটি পাম ডি'অর (শ্রেষ্ঠ চলচ্চিত্র) বিভাগে প্রতিযোগিতা করে।
২০০৭ সালে একাডেমি ফিল্ম আর্কাইভ পরশ পাথর চলচ্চিত্রের একটি কপি নিজেদের সংরক্ষণে রাখে।
অভিযান (১৯৬২-এর চলচ্চিত্র)

অভিযান সত্যজিৎ রায় পরিচালিত ১৯৬২ সালের বাংলা ভাষার ভারতীয় চলচ্চিত্র। তারাশঙ্কর বন্দ্যোপাধ্যায় রচিত একই নামের জনপ্রিয় উপন্যাস অবলম্বনে এর চিত্রনাট্য রচিত হয়েছে। এর আগেও সত্যজিৎ তারাশঙ্করের একটি গল্প থেকে চলচ্চিত্র বানিয়েছিলেন যার নাম ছিল জলসাঘর। তারাশঙ্করের রচনা থেকে করা এই দুটি চলচ্চিত্রতেই মানুষের অহংবোধের বিষয়টি ফুটে উঠেছে। জলসাঘরে বিশ্বম্ভরের জমিদারী অহংবোধ আর অভিযানে নরসিংহের আভিজাত্যের অহংবোধ সুস্পষ্টভাবে রূপায়িত হয়েছে। তবে অহংবোধ ছাপিয়ে দুটি চলচ্চিত্রতেই মানবতা বড় হয়ে উঠেছে। সত্যজিতের শৈল্পিক পরিচালনা দুটিকেই ধ্রুপদী চলচ্চিত্রের মর্যাদায় ভূষিত করেছে। চলচ্চিত্রটি ১০ম জাতীয় চলচ্চিত্র পুরস্কারে দ্বিতীয় শ্রেষ্ঠ পূর্ণদৈর্ঘ্য চলচ্চিত্রের জন্য মেধার সনদ ও ২৬তম বাংলা চলচ্চিত্র সাংবাদিক সমিতি পুরস্কারে শ্রেষ্ঠ ভারতীয় চলচ্চিত্র-সহ চারটি বিভাগে পুরস্কার অর্জন করে।
অ্যাকাডেমি ফিল্ম আর্কাইভ ২০০১ সালে অভিযান সংরক্ষণ করে।
চিড়িয়াখানা (চলচ্চিত্র)

চিড়িয়াখানা সত্যজিৎ রায় পরিচালিত ১৯৬৭ খ্রিষ্টাব্দের একটি বাংলা চলচ্চিত্র। শরদিন্দু বন্দ্যোপাধ্যায়ের জনপ্রিয় গোয়েন্দা চরিত্র ব্যোমকেশ বক্সী অবলম্বনে এই চলচ্চিত্র নির্মাণ করা হয়েছে। সিনেমায় ব্যোমকেশ বক্সীর চরিত্রে অভিনয় করেছেন মহানায়ক উত্তম কুমার। শরদিন্দু বন্দ্যোপাধ্যায়ের একই নামের উপন্যাস থেকেই এর কাহিনী নেয়া হয়।
ছবির সঙ্গীত পরিচালনা করেছেন সত্যজিৎ রায়, গানের কথা লিখেছেন তিনিই।
প্রতিদ্বন্দ্বী

প্রতিদ্বন্দ্বী ১৯৭০ সালে মুক্তিপ্রাপ্ত সত্যজিৎ রায় পরিচালিত চলচ্চিত্র। সুনীল গঙ্গোপাধ্যায় রচিত উপন্যাস অবলম্বনে তৈরি এই চলচ্চিত্রে মুখ্য ভূমিকায় অভিনয় করেছেন ধৃতিমান চট্টোপাধ্যায়। এটি সত্যজিৎ রায়ের কলকাতা ত্রয়ী সিরিজের প্রথম চলচ্চিত্র।
মহানগর (চলচ্চিত্র)

মহানগর সত্যজিৎ রায় পরিচালিত একটি চলচ্চিত্র। ১৯৬৩ সালে ছবিটি মুক্তি পায়। "মহানগর" নরেন্দ্রনাথ মিত্রের একটি ছোটোগল্প 'অবতরণিকা' অবলম্বনে রচিত। গল্পের কেন্দ্রীয় চরিত্র এক গৃহবধূ। তিনি তার রক্ষণশীল পরিবারের গণ্ডীর বাইরে বেরিয়ে এসে সেলসপারসনের চাকরি গ্রহণ করেছিলেন। জয়া ভাদুড়ি (পরবর্তীতে অমিতাভ বচ্চনকে বিয়ে করে জয়া বচ্চন নাম ধারণ করেন) প্রথম এই ছবিতে অভিনয়ের মাধ্যমে চলচ্চিত্র জগতে আসেন।
"মহানগর" ছবির পটভূমি ১৯৫০-এর দশকের কলকাতা। রক্ষণশীল মধ্যবিত্ত পরিবারের গৃহবধূ আরতি মজুমদার (মাধবী মুখোপাধ্যায়) যখন দেখেন সংসার নির্বাহে তার স্বামীর আয় যথেষ্ট নয়, তখন তিনি বাড়ির সকলের অমতেই একটি চাকরি গ্রহণ করেন। ধীরে ধীরে আরতি তার নবলব্ধ আর্থিক ও মানসিক স্বাধীনতাটি পুরোদমে উপভোগ করতে শুরু করেন। এদিকে আরতির স্বামী চাকরি হারান। ফলে আরতিই বাড়ির একমাত্র উপার্জনক্ষম ব্যক্তি হয়ে ওঠেন। আরতি এডিথ নামে এক ইংরেজিভাষী অ্যাংলো-ইন্ডিয়ান সহকর্মীর সঙ্গে বন্ধুত্ব করেন। শেষে মিথ্যা সন্দেহের বশে সেই মহিলাটিকে চাকরিচ্যূত করা হলে, আরতি প্রতিবাদে তার একমাত্র অবলম্বন চাকরি থেকে ইস্তফা দেন।
১৯৬৪ সালে এই ছবির জন্য সত্যজিৎ রায় চতুর্দশ বার্লিন আন্তর্জাতিক চলচ্চিত্র উৎসবে "সিলভার বিয়ার ফর বেস্ট ডিরেক্টর" পুরস্কার পেয়েছিলেন।
অশনি সংকেত

অশনি সংকেত হল ১৯৭৩ সালে মুক্তিপ্রাপ্ত একটি বাংলা চলচ্চিত্র। বিশিষ্ট ভারতীয় চলচ্চিত্র পরিচালক সত্যজিৎ রায় এই ছায়াছবিটি পরিচালনা করেন। ছায়াছবিটি নির্মিত হয়েছিল বিভূতিভূষণ বন্দ্যোপাধ্যায়ের লেখা একই নামের একটি উপন্যাস অবলম্বনে। "অশনি সংকেত" সত্যজিৎ রায় পরিচালিত প্রথম রঙিন ছায়াছবি। ছায়াছবিতে মুখ্য ভূমিকায় অভিনয় করেন বিশিষ্ট ভারতীয় অভিনেতা সৌমিত্র চট্টোপাধ্যায় ও বাংলাদেশী অভিনেত্রী ববিতা। অন্যান্য ভূমিকায় অভিনয় করেন সন্ধ্যা রায়, চিত্রা বন্দ্যোপাধ্যায়, পরিতোষ বন্দ্যোপাধ্যায় প্রমুখ। নাট্যাভিনেতা মৃত্যুঞ্জয় শীল অভিনীত প্রথম ছায়াছবিও এটি।
ছায়াছবির মূল বিষয় ছিল তেতাল্লিশের মন্বন্তর এবং তার পরিপ্রেক্ষিতে গ্রামীণ বাংলার আর্থ-সামাজিক পটপরিবর্তন। বর্তমানে এই ছায়াছবিটি " দ্য নিউ ইয়র্ক টাইমস গাইড টু দ্য বেস্ট ১,০০০ মুভিজ এভার মেড" তালিকার অন্তর্ভুক্ত।
"অশনি সংকেত" ছায়াছবিটির পটভূমি ১৯৪৩-৪৪ সালের দুর্ভিক্ষপীড়িত বৃহত্তর বাংলা। দ্বিতীয় বিশ্বযুদ্ধের সময় ব্রিটিশ সরকার সেনাবাহিনীর জন্য অতিরিক্ত খাদ্য সংগ্রহ করলে বাংলার গ্রামীণ অঞ্চলে তীব্র খাদ্যাভাব দেখা দেয়। ফলে ৫০ লাখ মানুষ মৃত্যুমুখে পতিত হন। এই দুর্ভিক্ষ কীভাবে সমাজের বিভিন্ন স্তরের মানুষের জীবনকে প্রভাবিত করেছিল তা-ই এই ছায়াছবির মূল উপজীব্য।
গঙ্গাচরণ নামে এক শিক্ষিত ব্রাহ্মণ সস্ত্রীক নতুন গাঁয়ে এসে বসতি স্থাপন করে। নতুন গাঁ ব্রাহ্মণবিহীন, সেই সুযোগে ধূর্ত গঙ্গাচরণ সেখানকার প্রধান পুরোহিত হয়ে টোল খোলার পরিকল্পনা করতে থাকেন। সরল গ্রামবাসীরাও নিজেদের মধ্যে একজন ব্রাহ্মণকে পেয়ে খুশি হয়ে ওঠে। তার স্ত্রী অনঙ্গ নিজের মধুর ও স্নেহশীলা স্বভাবের জন্য অচিরেই গ্রাম্যবধূদের ভালবাসা অর্জন করে। এই সময় দুর্ভিক্ষ লাগলে গ্রামে খাদ্যের আকাল দেখা যায়। চতুর গঙ্গাচরণ নিজের জন্য কিছু চাল সংগ্রহ করে নেয়। কিন্তু তাতেও শেষরক্ষা হয় না। অনঙ্গ যখন কায়িক শ্রমের মাধ্যমে কিছু উপার্জনের কথা চিন্তা করতে শুরু করে, তখন অনিচ্ছা সত্ত্বেও গঙ্গাচরণকে সম্মতি দিতে হয়। অনঙ্গ অন্যান্য গ্রাম্যবধূদের সঙ্গে কাজ করতে যায়। এই সময় যদু নামে এক পোড়ামুখ গ্রাম্যযুবক গ্রামের বউ ছুটকিকে ফুঁসলিয়ে নিয়ে যেতে চাইলে ছুটকি তাকে প্রত্যাখ্যান করে। অনঙ্গ তার সোনার বালার বদলে গঙ্গাচরণকে কিছু চাল নিয়ে আসতে বলে। গঙ্গাচরণ চলে গেলে, ছুটকি ও অন্য একটি মেয়ের সঙ্গে অনঙ্গ আলু তুলতে যায় ঝোপে। কিন্তু কায়িক শ্রম অনঙ্গের ধাতে নেই। সে একটি ফুল দেখে আলু ফেলে সেই দিকে ছুটে যায়। এই সময় একটি লোক ছুটকিতে তুলে নিয়ে যেতে চাইলে, আলু তোলার হাতা দিয়ে আঘাত করে ছুটকি তাকে খুন করে। পরে ছুটকি পেটের জ্বালায় সেই পোড়ামুখ লোকটির সঙ্গে পালিয়ে যায়। এই সময় একটি তথাকথিত নিচু জাতের মহিলা মারা গেলে, গঙ্গাচরণ মানবিকতার খাতিরে তার ব্রাহ্মণ্য সংস্কার ত্যাগ করে সেই মহিলার সৎকার করে।
ছায়াছবির শেষে অন্তঃসত্ত্বা অনঙ্গকে নিয়ে গঙ্গাচরণ ও অন্যান্য গ্রামবাসীরা গ্রামত্যাগ করে। শেষে ১৯৪৩ সালের মনুষ্যসৃষ্ট সেই দুর্ভিক্ষে মৃত্যুর খতিয়ান দেখিয়ে ছায়াছবি সমাপ্ত হয়।
হীরক রাজার দেশে

হীরক রাজার দেশে ভারতীয় বাঙালি চলচ্চিত্রকার সত্যজিৎ রায় পরিচালিত একটি জনপ্রিয় চলচ্চিত্র। রূপকের আশ্রয় নিয়ে চলচ্চিত্রটিতে কিছু ধ্রুব সত্য ফুটিয়ে তোলা হয়েছে। এটি গুপী গাইন বাঘা বাইন সিরিজের একটি চলচ্চিত্র। এর একটি বিশেষ দিক হচ্ছে মূল শিল্পীদের সকল সংলাপ ছড়ার আকারে করা হয়েছে। তবে কেবল একটি চরিত্র ছড়ার ভাষায় কথা বলেননি। তিনি হলেন "উদয়ন পণ্ডিত," যিনি একজন শিক্ষক। এ দ্বারা বোঝানো হয়েছে একমাত্র শিক্ষক মুক্ত চিন্তার অধিকারী, বাদবাকি সবার চিন্তাই নির্দিষ্ট পরিসরে আবদ্ধ।
হীরক রাজা অত্যাচারী এক রাজা। সে তার তোষামোদকারীদের নিয়ে রাজ্য পরিচালনা করে। ভিন্নমত পছন্দ করেনা। নিজের রাজ্যে হীরের খনি থাকা সত্ত্বেও প্রজাদের দারিদ্রের মধ্যে রাখে। চাষিদের দিন কাটে অনাহারে। চাবুক মেরে শ্রমিকদের বেগার খাটায়। প্রজারা খাজনা দিতে না পারলে তাদের ওপর অত্যাচার করে।
হীরক রাজা সবার ‘ব্রেন ওয়াশ’ বা মগজ ধোলাই করে ছাড়ে। তার জন্য সাহায্য নেয় নিজের পোষা বিজ্ঞানীর তৈরি ‘যন্তর-মন্তর’ ঘরের। প্রতিবাদী প্রজাদের ‘যন্তর-মন্তর’ ঘরে পুরে রাজার গুণগান গাওয়া কোনো মন্ত্র দিয়ে তাদের মগজ ধোলাই করে ছেড়ে দেওয়া হয়। যাতে সারা জীবন তারা রাজার সব অত্যাচার-অনাচার ভুলে গিয়ে কেবল তার গুণগান করে বেড়ায়। সত্যবাদী স্পষ্টবক্তা মানুষদের মগজ ধোলাই করে, তার বিচার করার ক্ষমতা নষ্ট করে, শুধু ভুল তথ্য দিয়ে নিজের গুণগান গাইবার জন্য তাদের বাঁচিয়ে রাখত।
এই রাজার শিক্ষাকে ছিল খুব ভয়।
রাজা মনে করে মানুষ ‘যত বেশি পড়ে, তত বেশি জানে, তত কম মানে’। বেশি জানলে অত্যাচারী রাজার মুখোশ খুলে যাবে। তাই হীরক রাজা তার রাজ্যে শিক্ষা চায় না। মাইনে করা কবিকে দিয়ে নিজের মনের মতো মগজ ধোলাই করার বিভিন্ন ছড়া শিখিয়ে আজীবনের জন্য পাঠশালা বন্ধ করে দেয় সে। শিক্ষক উদয়ন পণ্ডিতকে পালিয়ে বেড়াতে হয় রাজার পেয়াদাদের হাত থেকে বাঁচার জন্য।
অন্যদিকে রাজা প্রজাদের নানা অনাচার করেও বাইরের রাজাদের হীরক রাজত্বের বর্ষপূর্তি উৎসবে নিমন্ত্রণ করে আনে নিজের প্রাচুর্য দেখাতে। পাছে বাইরের লোকের চোখে প্রজাদের দুঃখ দারিদ্র চোখে পড়ে যায় তাই একটা তাঁবুতে জোর করে সব গরিব-দুঃখী মানুষদের জন্তু জানোয়ারের মতো বন্দি করে রেখে দেয়। হীরক রাজার দম্ভ এতটাই যে নিজেরই একটা বিশাল মূর্তি গড়ে সব নিমন্ত্রিতদের কাছে নিজের অহমিকা প্রচার করতে চায়।
একদিন হীরক রাজ্যে রাজার নিমন্ত্রণে গুপী-বাঘা আসে। ঘটনাচক্রে তাদের দেখা হয়ে যায় পালিয়ে বেড়ানো উদয়ন পণ্ডিতের সঙ্গে। হীরক রাজার দেশে চলচ্চিত্রে রূপকথার আদলে প্রতিবাদ, আন্দোলনের মাধ্যমে একনায়কতন্ত্রের বিরুদ্ধে গণজাগরণ তৈরি ও স্বৈরাচারী শাসকের পতন দেখানো হয়েছে।
হীরক রাজার দেশে চলচ্চিত্রে গবেষক একটি কক্ষ নির্মাণ করেন, যার নাম যন্তর মন্তর। এই কক্ষে কাউকে ঢুকিয়ে নির্দিষ্ট কোনো হাতলে চাপ দিলে কক্ষটি জোরে জোরে শব্দ করে নির্দিষ্ট কোনো মন্ত্র উচ্চারণ করে, যা এর ভেতরে থাকা ব্যক্তিদের মাথায় গেঁথে যায়, বা "মগজ ধোলাই" হয়। এছাড়া কিছু মন্ত্র যন্তর মন্তরের বাইরেও বিভিন্ন প্রেক্ষাপটে বলা হয়েছে, তবে সেগুলো কারো মগজে গেঁথে যায়নি। এই মন্ত্রগুলো এবং যার উপর তা প্রয়োগ করা হয়েছে তার তালিকা নিম্নরূপ: